qundao/data-zh-poetry huggingface dataset:
闺思·其二十三
作者：黄之隽
朝代：清
体裁：七言律诗

寂寂珠帘生网丝，寒窗羞见影相随。不堪红叶青苔地，可要金风玉露时。独立每看斜日尽，此情惟有落花知。无人说向张京兆，梦里曾经与画眉。
闺思·其二十九
作者：黄之隽
朝代：清
体裁：七言律诗

岂知平地似天台，岂肯离情似死灰。钿合金钗寄将去，花袍白马不归来。殷勤莫使清香透，嗔怒难逢笑靥开。一院无人春寂寂，起行残月影徘徊。
闺思·其二十二
作者：黄之隽
朝代：清
体裁：七言律诗

斑骓嘶断七香车，一一归巢却羡鸦。深夜数瓯惟柏叶，东风满地是梨花。四肢无力云鬟坠，双眼慵开玉箸斜。为问蓬莱近消息，半床春月在天涯。
闺思·其二十五
作者：黄之隽
朝代：清
体裁：七言律诗

月斜楼上五更钟，槛外花低瑞露浓。直至晓来犹妄想，眼看春尽不相逢。湘川洛浦三千里，马迹车论一万重。却笑谁家扃绣户，凤凰双宿碧芙蓉。
闺思·其二十八
作者：黄之隽
朝代：清
体裁：七言律诗

自从别后减容光，往事何时不系肠。莫泛扁舟寻范蠡，懒眠秋月忆萧郎。路旁更长千株柳，窗下犹残一字香。独坐支颐看花落，静消心火梦魂凉。
闺思·其二十六
作者：黄之隽
朝代：清
体裁：七言律诗

想凭栏干敛翠蛾，彩鸾琴里怨声多。寻知世界都如梦，细念因缘尽是魔。莫道江波话离别，自应妆镜笑蹉跎。春风满目还惆怅，杨柳垂丝烟倒拖。
闺思·其二十四
作者：黄之隽
朝代：清
体裁：七言律诗

笋老兰长花渐稀，箧香销尽别时衣。筦弦楼上春应在，杨柳渡头人未归。妆镜尚疑山月满，离魂空伴越禽飞。开缄试读相思字，一幅蛮笺夜款扉。
闺思·其五
作者：黄之隽
朝代：清
体裁：七言律诗

卷帘巢燕羡双飞，不见人归见燕归。梦里行云还倏忽，镜中閒照正依稀。香迷蛱蝶投红烛，尘压鸳鸯废锦机。别恨转深何处写，应从玉指到金徽。
闺思·其八
作者：黄之隽
朝代：清
体裁：七言律诗

悔作从来恩爱深，相思空有梦相寻。宴安往往欢侵夜，眷分依依直至今。别后莫睽千里信，此生难负百年心。轻衫细薄当君意，月桂馀香尚满襟。
闺思·其六
作者：黄之隽
朝代：清
体裁：七言律诗

嫁得萧郎爱远游，水纹珍簟思悠悠。乍啼罗袖娇遮面，斜插银篦慢裹头。红粉楼中应计日，露桃花下不知秋。相思一夜情多少，著骨黏心万事休。
闺思·其十
作者：黄之隽
朝代：清
体裁：七言律诗

月过疏帘夜正凉，却来閒处暗思量。灵妃不降三清驾，侍婢先焚百和香。别后料添新梦寐，秋深初换旧衣裳。鸳鸯钿带抛何处，红粉云鬟空断肠。
闺思·其十一
作者：黄之隽
朝代：清
体裁：七言律诗

夜夜孤眠枕独欹，两三行泪忽然垂。长疑好事皆虚事，莫遣佳期更后期。魂魄不曾来入梦，身情常在暗相随。吴刀剪破机头锦，织得回文几首诗。
闺思·其十七
作者：黄之隽
朝代：清
体裁：七言律诗

鸳被缝来不忍熏，香囊高挂任氤氲。青云满眼应骄我，锦字回纹欲赠君。天上凤皇休寄梦，世间乌鹊漫辛勤。相思相见知何日，跪捧金炉祝又焚。
闺思·其十三
作者：黄之隽
朝代：清
体裁：七言律诗

细雨春风花落时，缠红结紫畏风吹。游丝半罥相思树，闷绣先描连理枝。不忿黄鹂惊晓梦，看教鹦鹉念新诗。双眉澹薄藏心事，镜在鸾台话向谁。
闺思·其十九
作者：黄之隽
朝代：清
体裁：七言律诗

谁怜梦好转相思，入骨相思知不知。罗幕画堂深皎洁，玉珂瑶佩响参差。惜逢金谷三春尽，休话如皋一笑时。试逐佳游芳草路，王孙还自负佳期。
闺思·其十二
作者：黄之隽
朝代：清
体裁：七言律诗

红粉腮边泪两行，可怜天气好年光。阶前碎月铺花影，楼上残灯伴晓霜。何事最能悲少妇，不成刚为欠檀郎。愁肠隔断珠帘外，欲拂尘时簟竟床。
闺思·其十五
作者：黄之隽
朝代：清
体裁：七言律诗

无限春愁生翠眉，𦂳抟红袖欲支颐。机中锦字论长恨，海上朱樱赠所思。画榼倒悬鹦鹉觜，炉香閒袅凤凰儿。泪痕裛损胭脂脸，不似当初傅粉时。
闺思·其十八
作者：黄之隽
朝代：清
体裁：七言律诗

镜里红颜不自禁，自知明艳更沈吟。玉钗斜篸云鬟重，钿盒重盛绣结深。欲寄相思千里月，只因偏照两人心。画眉此日空留语，笑看妆台落叶侵。
闺思·其十六
作者：黄之隽
朝代：清
体裁：七言律诗

清镜无情未我嫌，金虫玉燕锁香奁。疏檐看织蟏蛸网，秋月空悬翡翠帘。却掩洞房花寂寂，漫揎罗袖指纤纤。娇痴婢子无灵性，兰烛时将凤髓添。
闺思·其十四
作者：黄之隽
朝代：清
体裁：七言律诗

直恐金刀易剪裁，锦囊封了又重开。兰钗委坠垂云发，玉箸阑干界粉腮。灭烛何曾妨夜坐，画眉犹自待君来。相思倘寄相思子，一寸相思一寸灰。
闺思·其四
作者：黄之隽
朝代：清
体裁：七言律诗

一度相思一度吟，落花流水洞房深。红桃绿柳垂檐向，碧石青苔满树阴。似把剪刀裁别恨，自拈裙带结同心。多情只有春庭月，为有嫦娥月易沈。
闺情·其一
作者：黄之隽
朝代：清
体裁：五言律诗

拥别惜光辉，此心犹倒衣。日斜鱼更食，月细鹊休飞。行李须相问，音书从此稀。双双新燕子，有意待人归。
闺情·其七
作者：黄之隽
朝代：清
体裁：五言律诗

孤月当楼满，缘空一镜升。感时花溅泪，割爱酒如渑。碧海真难涉，丹梯庶可凌。把君诗过日，未敢缺缄縢。
闺情·其三
作者：黄之隽
朝代：清
体裁：五言律诗

风月自清夜，其如俦侣稀。离筵不隔日，忍泪已沾衣。冉冉柳枝碧，轻轻花絮飞。夜阑更秉烛，抱被宿何依。
闺情·其九
作者：黄之隽
朝代：清
体裁：五言律诗

也复可怜人，青归柳叶新。今春看又过，良觌渺无因。莫怪啼痕数，难知消息真。半扉开烛影，灭烛翠眉颦。
闺情·其二
作者：黄之隽
朝代：清
体裁：五言律诗

乌鹊愁银汉，浮云薄渐遮。夕阳熏细草，秋竹隐疏花。野月茫茫白，津流脉脉斜。江通神女馆，帆过宿谁家。
闺情·其五
作者：黄之隽
朝代：清
体裁：五言律诗

灯影照无睡，吟诗正忆渠。徒劳望牛斗，不记改蟾蜍。秋思抛云髻，中宵步绮疏。谁家挑锦字，价重百砗磲。
闺情·其八
作者：黄之隽
朝代：清
体裁：五言律诗

回首追谈笑，相思泪点悬。座从歌妓密，冬要锦衾眠。离别人谁在，淹留景不延。何须妒云雨，昨夜月清圆。
闺情·其六
作者：黄之隽
朝代：清
体裁：五言律诗

洞房环佩冷，春色泪痕边。对酒都疑梦，钩帘独未眠。美花多映竹，锦石小如钱。传语桃源客，双鱼会早传。
闺情·其十
作者：黄之隽
朝代：清
体裁：五言律诗

飒飒开啼眼，今晨清镜中。谁怜一片影，忍对百花丛。飘泊哀相见，凄凉信不通。沈思欢会处，清漏往时同。
闺情·其十一
作者：黄之隽
朝代：清
体裁：五言律诗

游子方迢递，归期未敢论。天清风捲幔，楼静月侵门。渐惜容颜老，何须花烬繁。更深不假烛，伏枕泪双痕。
闺情·其十三
作者：黄之隽
朝代：清
体裁：五言律诗

轻舟送别筵，忽已岁时迁。春草何曾歇，王孙若个边。经心石镜月，偷眼艳阳天。莺入新年语，凄凉忆去年。
闺情·其十二
作者：黄之隽
朝代：清
体裁：五言律诗

荡子不还乡，中宵泪满床。但惊飞熠耀，莫学野鸳鸯。云卧衣裳冷，风生锦绣香。浪传乌鹊喜，特地引红妆。
闺情·其十四
作者：黄之隽
朝代：清
体裁：五言律诗

门径从榛草，蛛丝仍未收。仳离放红蕊，萧索倚朱楼。寒日经檐短，飞虫满院游。镜中衰谢色，一月不梳头。
闺情·其四
作者：黄之隽
朝代：清
体裁：五言律诗

镜奁换粉黛，犹得折黄金。樽蚁添相续，源花费独寻。欢娱两冥寞，感动一沈吟。旧好何由展，他时见汝心。
阮郎归·丰城道中始闻蝉声
作者：黄之隽
朝代：清

小篷掀处绿烟忙。人家烟际藏。两行深柳半圈墙。浓阴如故乡。风过处，一丝凉。蝉声飘客航。可怜飘不到羲皇。教人思北窗。
隔浦莲·同李太学西闻绕池观荷花酌茗而返
作者：黄之隽
朝代：清

今朝才见洛浦。无限淩波女。或笑扬红袖，人前立、风中舞。或与明镜语。娇相顾。或掩罗裙住。悄无侣。方塘窈窕，迷藏犹在深处。穿梭小艇，恨未著侬摇橹。花里茶烟柳外路。归去。馀香长殢烟雨。
雨中花·春闺
作者：黄之隽
朝代：清

閒看落红风里尽。怅人去、尚无归信。为客凄凉，也知无奈，那忍将人恨。别已多时归也近。未肯把、黛眉愁损。并不曾愁，翻嫌镜里，泪影红腮印。
雨霖铃·秋夜梧桐雨和徐太学今吾今吾示《雨霖铃》《新雁过妆楼》二调索和云是二十年前恒亲王邸中应教之作曾命女伶按拍歌之极谐梁邺风流至今可思因倚声和之水痕清浅犹作鸟爪伎俩所谓见猎心喜者耶
作者：黄之隽
朝代：清
体裁：词

庭梧骚屑、近栏杆外，待赏秋月。谁知暮霭浓暗，西风酿就，黄昏凄绝。落响潇潇阵雨，任金井飘叶。但懊恨、衾冷无眠，坐剪灯花烬初灭。凌晨定把高枝截。怕淋漓、点滴心头咽。拚教且尽今夜，声肯向、耳根边歇。想到朝阳，翻受三更、五点磨折。惯撼醒、孤枕愁人，梦里晴时节。
霜天晓角·同钟广思过僧舍
作者：黄之隽
朝代：清

寒流略徇，枫叶笼庵薄。僧立黄花影里，迎人处、两三萼。笑噱秋澹泊。茶烟吹荔幄。敲罢一枰棋子，看斜日、转墙角。
青春
作者：黄之隽
朝代：清
体裁：七言律诗

妙舞逶迤夜未休，兰釭背帐月当楼。花迎喜气皆知笑，风引春心不自由。谁遣同衾又分手，且留教住待梳头。閒人莫作相思曲，桃叶眉尖易得愁。
青玉案·予有醉乡梦境图记或笑之赋此解嘲
作者：黄之隽
朝代：清

曲生游戏华胥住。享些子、天然趣。不是吾堂新创语，众人皆醉，浮生若梦，双剿前贤句。轻尘栖草风飘絮。偶落人间未归去。纵欲醒时大不许。衔杯就枕，陶陶栩栩，是我经纶处。
青玉案·赋得轻罗小扇扑流萤
作者：黄之隽
朝代：清

晚凉才过窗纱雨。正浴罢、持纹素。帘外无人萤自度。微光一点，欲吞还吐。飘过花阴去。因风吹落罗裙底。忽漫随风又轻举。玉腕兜来缘扇住。销囊悬向，谷幮眠处。闪闪星星许。
题《引玉集》代序·其一
作者：黄之隽
朝代：清
体裁：七言绝句

金针谁肯度鸳鸯，此是天孙云锦裳。驱使诗魂成化境，鱼龙曼衍偃师倡。
题《引玉集》代序·其三
作者：黄之隽
朝代：清
体裁：七言绝句

楮叶三年枉费雕，补天修月事迢遥。风骚何处饶光焰，引玉编成胜剪绡。
题《引玉集》代序·其二
作者：黄之隽
朝代：清
体裁：七言绝句

麻姑撒米作丹砂，湘子能开顷刻花。如此指头如此手，吟坛只许问仙家。
题《引玉集》代序·其四
作者：黄之隽
朝代：清
体裁：七言绝句

刘桢高适尽词宗，共道新篇锦绣胸。篆刻悔传童子作，只夸香屑继韩东。
题李草亭画寒江送别图
作者：黄之隽
朝代：清

长江风定水无波，岁晚天寒客又过。一度送行传一画，人生那厌别离多。
马上见·其一
作者：黄之隽
朝代：清
体裁：五言律诗

一曲送连钱，来迟杳若仙。纤纤攒素指，故故坠金鞭。倾国徒相看，寻春更不眠。榴花裙色好，上马恐平鞯。
马上见·其三
作者：黄之隽
朝代：清
体裁：五言律诗

白马紫连钱，逍遥地上仙。谁当共携手，何忍重扬鞭。户外花相待，垆头醉不眠。柳条纷起絮，雪没锦鞍鞯。
马上见·其二
作者：黄之隽
朝代：清
体裁：五言律诗

风榆落小钱，平地看神仙。想得寻花径，宁须动玉鞭。遥盘云髻慢，回向锦屏眠。宝袜徘徊处，人来坐马鞯。
高阳台·庚寅重阳夜淮关对月
作者：黄之隽
朝代：清

就水分凉，将烟做暝，河边灯火阑珊。一叶西风，何时吹上长安。窥船小月梳儿样，照行人、已怕霜寒。对清光，眉也应攒，鬓也应斑。人家多少垂杨岸，想窗深画烛，枕卸云鬟。此际离愁，倚舷独坐更阑。红茱黄菊家千里，向秋乡、寄梦都难。算行程、不是淮关，只当旸关。
鹊桥仙·吉祥草花
作者：黄之隽
朝代：清

残脂一簇，蔫红一串，缀得秋容忒小。苔阶风雨见无人，随意做、閒花幽草。娇难插鬓，香难喷鼻，羞比紫萸朱蓼。祇因些子事关心，借好谶、墙阴亲拗。
黄金缕·拟司马槱赠妓
作者：黄之隽
朝代：清

石竹罗裙幽露眼，携手青皋，许结春风伴。花雨路泥浑不管。草痕冉冉随之远。唱罢愁蛾颦处浅。羞记同心，松柏西陵短。翠烛照侬侬意软。一双归去江蟾晚。
齐天乐·三至滕王阁叠前韵
作者：黄之隽
朝代：清

江帆屡载轻蓑到，船头互衔船尾。万舶成喧，孤踪向寂，仍觅栏杆来倚。晴暾乍起。见几个箯舆，一行珠翠。知是谁家，自惭相遇判荣悴。前年波暗浪浊，客心惊绝处，今又清水。鹭点平沙，人团峭堞，才领些些春意。红丝砚洗。傍三寸苔皮，半枝花泪。可许留题，旧游词句里。
齐天乐·再登滕王阁次前韵
作者：黄之隽
朝代：清

生衣初试高凉处，雨丝尚拖梅尾。倦岫堆青，犴涛簸白，虚阁重来閒倚。遥烟自起。尽西郭人家，画成苍翠。树树花花，斗他炎艳未衰悴。飘摇江上过客，古人难再见，唯见江水。粤楫才归，吴帆又出，专狎凫情鸥意。尊罍漫洗。怕湿后青衫，又添新泪。一掬才名，断云残照里。
齐天乐·咏莲蓬
作者：黄之隽
朝代：清

风清露冷无人处，枝枝素波扶起。羽盏斜擎，蜂窠侧挂，拗入采莲艇子。凉生粉袂。是细掐轻挑，最宜纤指。颗颗匀圆，翠盘浑嵌一痕水。当时红艳谢了，碧筒刚折，取犹带香氧。多少空房，沉吟漫擘，惹动愁蛾情事。阿谁相戏。道略似人形，绿衣黄里。洗砚池边，好将墨绣洗。
齐天乐·滕王阁见亡友董晴川次吴梦窗韵二首石刻填此和之
作者：黄之隽
朝代：清

依然阁署滕王字。江风夜吹鸱尾。画槛摧丹，文窗卸绿，前日何人曾倚。惊涛四起。把眉阔西山，拍残妆翠。几许帆樯，问谁颜鬓最憔悴。咸亨年少俊笔，已将歌舞事，都付秋水。浩劫千年，危甍换昔，聊识霞天馀意。尘情暂洗。待宗浪淩风，阮途收泪。漫惹閒愁，又搀凭眺里。
西园雅集
作者：黄之鼎
朝代：清

结客从莲社，携琴过竹扉。莺花春欲老，京国梦初归。槛曲迟明月，台空落远晖。一尊堪永日，莫自羡轻肥。
挽张百熙联
作者：黄乐诚
朝代：清
体裁：联

三年驻粤，几度抡才，值新旧交巷剧时，欧化昌，国粹存，岭学祠中，道范得如阮文达；两字褒嘉，九重痛哭，读先后治安遗策，蔚儒林，光文苑，名臣传内，故乡何处贾长沙。
游黄仙洞坐磐石上观瀑布
作者：黄乔松
朝代：清

飞出悬崖端，走入深树罅。飞崖走树两无定，旋看天外神龙挂。我初遇之叹奇绝，眼前有景写不出。霜痕陡划殷红缺，烟光横界空青截。奔腾趋下成激湍，激湍撞石石欲裂。非徒绘影兼绘声，顿令石破天亦惊。风风雨雨时离合，瞰涧松篁远周匝。隔断松篁只有云，神龙出没谁能分。神仙本是吾家事，绀宇璚宫一天地。空山葱郁云常住，定有仙人相笑语，何不骑龙且归去。
穿云径
作者：黄乔松
朝代：清

人行云亦行，人住云未住。杳然不见人，但见云来去。盘旋入层云，人声落空翠。
北上于袁浦发家书
作者：黄九河
朝代：清

丈夫志四方，不受儿女羁。苟怀万里志，劳勚何足辞。昨发海陵城，今宿淮水湄。附书于送徒，援笔中心悲。亲亡两弟弱，支户惟中闺。水旱岁频仍，全家常苦饥。官租宜早办，西畴勤耘耔。幼弟学易荒，肃恭承明师。回首望螺山，先垄草离离。远行恋所生，贫贱无归期。苟能行直道，何惧路险巇。长安多亲旧，音驿日夜驰。纸短苦意长，挑灯重封题。欠伸启篷窗，月落村鸡啼。
甘肃五省会馆联
作者：黄书霖
朝代：清
体裁：联

萃雍梁荆豫于一堂，那堪羌笛胡笳，听折柳唱黄河远上；走燕赵齐秦者万里，自笑短衣匹马，又摇鞭踏紫塞归来。
挽郭嵩焘联
作者：黄乾
朝代：清
体裁：联

威宣海外，谤起朝中，数万里衔命遄征，王事独勤劳，蒙垢受诬无懈志；奖励英贤，扶持名教，一霎时骑箕竟去，岳云皆惨澹，秋风夜雨助哀吟。
挽张之洞联
作者：黄于协
朝代：清
体裁：联

劝学有良规，北斗泰山，此去殊辜都士望；饰终多异数，青天白日，九重实鉴老臣心。
蒙顶山永兴寺石楼月下吹箫
作者：黄云鹄
朝代：清

天无纤云水清澈，五载雅州无此月。我来蒙顶夜吹箫，惊起山灵叫奇绝。静极寒深未忍眠，绕楼徐步看银魄。
一丝风·拟飞卿用其韵
作者：黄人
朝代：清
体裁：词

眉语，腰舞，针子午，验情微。双凤枕，蕃锦，赤珠帏。禁住凤孤飞，依依。休教红豆稀，抱枝归。
七叠病鹤送春韵·其一
作者：黄人
朝代：清
体裁：七言律诗

浪涌桃花渡口沦，仙源一闭永无春。风多跋扈谁移檄，海已扬尘尚觅珍。青帝权偏容魅假，洛妃态岂好龙真。蘼芜绿断空山路，未信新人胜旧人。
七叠病鹤送春韵·其二
作者：黄人
朝代：清
体裁：七言律诗

慷慨挥金付狭斜，苕苕油壁去天涯。九州竟少埋怨地，三岛应无卖酒家。青冢归魂非汉月，红霞过眼是唐花。风来四壁幡齐倒，春便弥留已不华。
七里塘
作者：黄人
朝代：清
体裁：古风

七里山塘多小家，女儿饮水容华加。食指浩繁恒产少，半恃弱质寻生涯。栽桑植麻，不如养花。织素制纱，不如筝琶。琵琶如甑花如霞，朝云暮雨滋繁华。一曲匹缣掷，一艖百金值。下箸万钱当鸡肋，尚愁孤负倾城色。钱树生花复结实，七尺珊瑚撑入室。一人名重肥一家，疋锦裁衣玉为食。有女携筐含泪坐，八绵七锦无人货。玉颜未必不如人，廉耻由来召饥寒饿。东家来伴晨调脂，隔窗慰问嗟卿痴。闺阁几人邀绰楔，好花自误三春时。吁嗟乎不狂为狂事可怜，君不见七里塘水如狂泉。
三株媚
作者：黄人
朝代：清
体裁：词

苍凉金粉地，问新亭何人，酒边弹泪？半卷丁帘，任燕来还去，绛丝难系。如梦秦淮，禁几度、月圆风细。绕树啼乌，才稳枝栖，角声吹起。花月沧桑谁记？只血战江山，总销金气。地不宜秋，怎绿春先带素商滋味。柳翠梅妍，算到此、销魂偏易。未识过江名士，而今有几？
三株媚·和瞿庵韵
作者：黄人
朝代：清
体裁：词

金阊佳丽地，看胭脂新潮，尽成红泪。稚柳初丝，尽莽莺棱断，画船难系。深闭重门，潜坐听、吹花风雨。风自无情，还惹金铃，梦鸳惊起。香历楼罗谁记？是短命韶光，断肠天气。不定阴晴，又几曾消受冶春情味。中酒伤离，苟信道、重逢容易。试问芳塘七里，珠楼剩几？
丑奴儿慢 其一 秋海棠二则
作者：黄人
朝代：清
体裁：词

落霞千点，来觅玉阶秋梦。算比著黄花更瘦，翠袖轻笼。非粉非脂，天然生就可怜红。含羞背立，不胜罗绮，幽意千重。秀竟可餐，柔真无骨，卯酒微中。便相对、盈盈解语，总带愁容。合配癯仙，奈伊从未识春风。万千珍重，日烘欲化，月写难工。
丑奴儿慢 其二 秋海棠二则
作者：黄人
朝代：清
体裁：词

前身红泪，犹带玉颜娇晕。只早起珍珠露重，难辨啼痕。舞草湘筠，千秋不死美人魂。连根酸透，和心吐出，深怨难论。薄命独秋，断肠通夜，绣恨罗裙。尽消受、工愁善病，不惯香薰。冷蝶难寻，红墙天远最凄神。羞归金谷，罗敷绝代，生长荒村。
久别离用太白韵·其一
作者：黄人
朝代：清
体裁：古风

少年轻薄不思家，雕阑闲煞芙蓉花。花开花复落，对花发深嗟。抱琴欲弹琴弦绝，当机丝乱不得结，别时春风今飞雪。天涯到处多歌台，东停西泊无人催。催君兮君不应，但望江上双鲤传书来。书来君不来，泪痕相问斑如苔。
久别离用太白韵·其二
作者：黄人
朝代：清
体裁：古风

荡子经年不到家，妆台日日辞菱花。红颜应憔悴，见之空生嗟。螺黛尘封采笔绝，眉锁难开肠又结，只恐相逢鬓成雪。夜深无梦到楚台，白日倦卧嗔人催。门外兮犬吠起，坐惊喜疑是君归来。毕竟有谁来，沉沉三径埋苍苔。
九叠送春韵·其一
作者：黄人
朝代：清
体裁：七言律诗

苍龙俯首六鳌沦，断送阎浮万古春。蜂蝶背枝团未散，鲽鹣分道偶非珍。雪泥鸿爪空留印，闰气蛙声要即真。万绿更无红一点，开门还有卖花人。
九叠送春韵·其二
作者：黄人
朝代：清
体裁：七言律诗

星旂无力受风斜，雪涕招魂水一涯。北极旋离淆岸谷，东方出震失官家。祛寒未制金盐酒，骂座还留石醋花。襄野依然迷七圣，牧羊人自隐金华。
倖怀叠前韵·其一
作者：黄人
朝代：清
体裁：七言律诗

留髡送客太绸缪，不信狂奴尚有愁。怜子乍成先觅偶，宜男未种已忘忧。杨花略识随波性，榆荚能开剪水眸。拚得吃虚酬蜜意，平生我本解风流。
倖怀叠前韵·其三
作者：黄人
朝代：清
体裁：七言律诗

青楼薄倖旧知名，别舫琵琶调太生。一宿邮亭消夙业，重来门巷负闲情。莲花不染谈何易，蔓草相逢事未平。碧玉几曾偷嫁去，苔阶露冷为谁行。
倖怀叠前韵·其二
作者：黄人
朝代：清
体裁：七言律诗

重檐空自络蛛丝，蝶醉蜂迷彼一时。别有芙蓉垆畔侣，漫怜桃李路边枝。吹箫已惯迎仙使，打桨何劳赚献之。未便丁娘歌十索，泥人只说为相思。
倖怀叠前韵·其四
作者：黄人
朝代：清
体裁：七言律诗

奔月偷星别有才，西眠东食任卿裁。鳏鱼得水应知乐，黄鹤乘云已不回。择木原为求牡计，隔花莫遣犬声来。迎刘送阮寻常事，山下蘼芜遇可哀。
八叠病鹤送春韵·其一
作者：黄人
朝代：清
体裁：七言律诗

绝代蛾眉总隐沦，却教蓬齞占秾春。书元已惜成功退，誓旦畴能著意珍。西北浮云看渐厚，中原王气恐非真。好天良夜匆匆去，尚有椒觞献颂人。
八叠病鹤送春韵·其二
作者：黄人
朝代：清
体裁：七言律诗

南枝已失影横斜，剩有烟痕点水涯。蚁聚断柯寻旧梦，雀衔残朵入邻家。三涂难證金刚果，再造须开铁树花。茵溷云泥同一劫，长生无箓注东华。
八大王庙
作者：黄人
朝代：清
体裁：七言律诗

齐东野语太荒唐，士女犹呼八大王。厉鬼化形威尚在，朱邪赐姓字难详。真龙混一神蛟助，桀犬成群卧虎僵。别有稗官传宋代，琵琶何限蔡中郎。
再叠病鹤送春韵·其一
作者：黄人
朝代：清
体裁：七言律诗

庄严世界听漂沦，春在何人解惜春。随璧当前争按剑，交珠亡后始称珍。重来有约终孤负，一往深情恐不真。我自欲归归未得，客中遍作送行人。
再叠病鹤送春韵·其三
作者：黄人
朝代：清
体裁：七言律诗

大块文章逐渐沦，心头还贮一分春。醒来风月知何处，乱后关河要自珍。金虎雷喧难致语，玉鸾天近待归真。冤禽有志终填海，莫道从今是路人。
再叠病鹤送春韵·其二
作者：黄人
朝代：清
体裁：七言律诗

睡起推帘日已斜，帘前一步即天涯。东风信过全无主，南国人来不当家。长命除非天上种，俗情只看雾中花。游蜂未识春光去，尚向车前乞舜华。
再叠病鹤送春韵·其五
作者：黄人
朝代：清
体裁：七言律诗

漫空梅雨日光沦，从此神州不见春。鹦母舌喑惟忍俊，鲛人泪竭尚输珍。运丁阳九天难挽，节变清和气未真。一别遂成终古恨，攀辕卧辙更无人。
再叠病鹤送春韵·其六
作者：黄人
朝代：清
体裁：七言律诗

萧萧行李路欹斜，莫问山巅与水涯。鸡犬舐丹誇拔宅，龙蛇寒食不成家。攀条空对销魂树，剪綵难开顷刻花。此去云霄休掉首，烟痕九点失中华。
再叠病鹤送春韵·其四
作者：黄人
朝代：清
体裁：七言律诗

金铜仙掌玉钩斜，元会茫茫亦有涯。九日侵乌难避舍，六龙观雀已无家。白头空盼神仙药，碧血犹开战地花。闻道投骁方索笑，莫依南斗望京华。
冠剑从军图为陈搢鱼书题
作者：黄人
朝代：清
体裁：古风

腰君七星嵌首之剑，冠军五岳真形之冠。越裳正多事，南望天漫漫。扬鞭一笑抵百蛮，丈夫意气轻关山。冯唐喊信边人诵，此去原为知己用。貔虎奋怒豕蛇穷，坐见华夷成一统。画沙聚米殊模糊，倩君健笔为之图。天险神奸收尺幅，㕙毫三寸胜万夫。马下露布盾鼻墨，英雄不脱书生色。画中形势已瞭然，出奇制胜人莫测。一尺之面七尺身，凌烟云台非异人。不捣黄龙意未快，九天忽下佳兵戒。丹青闲然李将军，笔尖未达西南界。剑不跃，冠且弹。一官已觉君恩重，百战方知将略难。髀肉久生犹喑哑，风云奇气重追写。披图仿佛闻鼓鼙，匹马短衣真健者。方今海上未洗兵，天心人事多不平。太阿柄下移，补履名分轻。偶看从军图，思作从军行。君行君法再拭土，吾戴吾头须结缨。平填瀛海铲三岛，貌取扶桑万丈献阙廷。芙蓉古色竹皮样，双鬓虽华气逾壮。知君终非百里才，对镜自画封侯相。
凤栖梧
作者：黄人
朝代：清
体裁：词

寸心万古情魔宅。积泪如河，积恨如山叠。愿遣美人都化月，山河留影无生灭。月坠西头终费觅。后羿长穷，羞受纯狐意。飞上青天无力气，彩毫一掷长虹直。
十叠韵·其一
作者：黄人
朝代：清
体裁：七言律诗

一霎毗蓝六种沦，岂徒黄土葬青春。中山玄石酣忘死，南海红珊碎忽珍。乍雨乍晴占不准，非烟非雾望难真。莫嫌柳絮无情思，能替郊门帐饮人。
十叠韵·其二
作者：黄人
朝代：清
体裁：七言律诗

南指金针经已斜，临歧何处觅津涯。玄黄有血龙无首，太白移宫鬼作家。玉虎难牵眢井绠，烛龙自堕瞑缸花。五弦莫奏薰风曲，坐遣爞爞烂物华。
卖花声·西山墨兰
作者：黄人
朝代：清
体裁：词

养晦海山西，露眼如啼。缁尘终不涅灵犀。言井张池馀泽在，酝作香溪。守墨绝町畦，俗艳成蹊。寻芳欲采总途迷。不许草玄人妄拟，骚笔曾题。
南歌子·自题词集
作者：黄人
朝代：清
体裁：词

愁绪抽蚕茧，心香冷麝烟。蚁珠九孔总难穿，莫道舞工长袖贾多钱。篷历摹颦黛，筝琶混雅弦。忏除绮语待何年，且喜才人精魄梦中圆。
卧月有作
作者：黄人
朝代：清
体裁：古风

飞蚊满帐起杀声，汗如铁汁溶桃笙。起携一卷就灯侧，兰膏也带骄阳色。吹灯席地四壁黑，黑甜伥伥行不得。素娥一笑汝太劳，特放灵光排闼入。青天划破琉璃胞，蝇头历历分毫毛。岂独银海清见底，百虫躅踯炎精逃。微飔来去露华滴，一庭榛莽皆澄洁。铁围倾刻变琼廔，拔宅飞升无此捷。吾识明月三十年，月如识吾应相怜。只惜朱颜今非昔，不如皓魄长新鲜。秋月生悲春月喜，虚空未免牵人意。最好调冰雪藕时，能消野马妖乌气。映月读书月笑人，抛书看月心入神。能识山河微妙相，便是冰雪聪明文。浩劫以来几黄昏，三五一过空销魂。今夜灵丹已九转，还为人世留一分。一轮当胸万念绝，莲漏声中添鼻息。忽听天鸡唱晓来，不知寒兔何时别。
又和庄柳汀同作韵·其一
作者：黄人
朝代：清
体裁：五言律诗

扁舟三百里，风雨大江寒。白日忽成昔，青山不复看。家贫人品贵，天小酒杯宽。喜尔轩眉早，题名墨未乾。
又和庄柳汀同作韵·其三
作者：黄人
朝代：清
体裁：五言律诗

万间空梦想，笑我亦孤寒。作客素心少，群儿白眼看。妻孥真气在，岁月著书宽。食字胡为者，青箱蠹已乾。
又和庄柳汀同作韵·其二
作者：黄人
朝代：清
体裁：五言律诗

万古烟花地，相逢浩荡襟。狂奴仍故态，馀子岂知心。玉树和愁听，金荃带病吟。月河吹酒色，此后只孤斟。
又和庄柳汀同作韵·其四
作者：黄人
朝代：清
体裁：五言律诗

八荒在庭户，无事动离襟。沆瀣岂殊气，关河不隔心。计君寄书日，值我仰梁吟。明月深杯样，长天好共斟。
又挽安定君联
作者：黄人
朝代：清
体裁：联

凤凰非竹实不食，梧桐不栖，大好姻缘，偏输与月下花前，蠢蜂痴蝶；烛龙以展视为昼，合睫为夜，无多光景，更难堪人间天上，别鹄离鸾。
双双燕
作者：黄人
朝代：清
体裁：词

鸾飘凤泊，总同是无聊，旧依人恨。香泥未浣，僝僽乌衣行径。几度玉关春老，叹紫颔、前程难问。金堂去住何凭，珠箔阴晴无定。重省，剪刀风静。已误了前期，红香翠影。昭阳秋早，输与画楼红粉。歧路征鸿问讯，便强作、寒暄谁听？孤负玳瑁钗梁，毕竟独栖难瞑。
后出塞和老杜韵·其一
作者：黄人
朝代：清
体裁：古风

读史发长叹，屠沽皆列侯。丈夫不自奋，抱负沉荒邱。拔剑往出门，妻孥不敢留。朝渡流沙水，暮上昆仑头。管子天下才，列辟知尊周。富公争一字，终为上国羞。撚箭仰看天，射落星如钩。
后出塞和老杜韵·其三
作者：黄人
朝代：清
体裁：古风

燕然在域内，安足书盛勋。俊鹘摩健翮，抉破六合云。名将不务近，蠢夷岂知军。兵形日万变，利钝讹传闻。神明龙乌法，解散蛇豕群。四海若一国，万国奉一君。
后出塞和老杜韵·其二
作者：黄人
朝代：清
体裁：古风

搜山猿为导，踰海鼍成桥。军行疾如风，所过无榛萧。健儿慕威名，缚裤争就招。夜半按部曲，四顾天寂寥。密令出无哗，战马气自骄。不敢赖天幸，功业轻嫖姚。
后出塞和老杜韵·其五
作者：黄人
朝代：清
体裁：古风

大言赋从军，足未踰里门。兵岂书生事，但解纸上论。治安策亦良，无福承君恩。所恨国是非，白日浮云昏。一朝祸变起，辟地无秦村。聊将忠愤意，慷慨属子孙。
后出塞和老杜韵·其四
作者：黄人
朝代：清
体裁：古风

中外本一家，狎处无诈虞。承平昧远虑，将相多滥竽。遂使一统势，分割成魏吴。不正偾事罪，徒惜蹈义驱。弹射仍窃位，气燄蔽清都。寇患不在边，豺狼盈天衢。
和仲则醉醒韵
作者：黄人
朝代：清
体裁：七言绝句

古苔瘦草静生香，展席阶前石气凉。五尺罗帷风不动，让他新月宿空床。
和啸古堂消夏韵·其一
作者：黄人
朝代：清
体裁：七言律诗

月明高唱渺难闻，弦索如麻揽夜分。千骑上头喧出日，高楼西北聚浮云。麒麟楦上争呈彩，蝴蝶裙边乱作群。商略乘凉何处好，画船齐指女儿坟。
和啸古堂消夏韵·其二
作者：黄人
朝代：清
体裁：七言律诗

使船如马酒成台，络绎红笺唤夜来。时样妆新连日换，名园花好一时开。富儿半带雕青气，名士偏多曳白才。我爱东坡听说鬼，豆棚瓜架自徘徊。
和定盦美人韵·其一
作者：黄人
朝代：清
体裁：七言绝句

髻螺缥缈睇神州，第一重天第一楼。亘古瑶台花不老，那知人世有春愁。
和定盦美人韵·其三
作者：黄人
朝代：清
体裁：七言绝句

黛山脂水古苏州，树树垂杨面面楼。吴越兴亡浑不管，五湖只替美人愁。
和定盦美人韵·其二
作者：黄人
朝代：清
体裁：七言绝句

道我奇情压九州，取凉许上最高楼。鲛绡分与华清水，先劝才人洗古愁。
和定盦美人韵·其五
作者：黄人
朝代：清
体裁：七言绝句

石不三生铁六州，蜃风吹散五城楼。彩袍高髻人何处，强觅方平话旧愁。
和定盦美人韵·其四
作者：黄人
朝代：清
体裁：七言绝句

病态犹能冠一州，万花顶上起红楼。夜凉莫捲珠帘坐，只恐嫦娥见可愁。
和定盦西郊落花歌
作者：黄人
朝代：清
体裁：古风

落花曾和随园老，学语雏莺人道好。五年以前落花诗，梦中得句醒足之。苏台又制三千字，有人对此长相思。相思变烦恼，花落成谶辞。此中要自有定数，我似春风过不知。读到定盦西郊落花诗一篇，千红万紫随手成云烟。对之气为索，有如绿窗贫女逢着散花仙。百年以内几生才，琼花飞去八仙裁。先生之花道光丁亥三月二十六日落，我从光绪乙未闰月二十六日开。寻常花开花落只隔三百六十日，惟有年华一过不再来。郭璞之花曾上江淹笔，羽陵琴河亦可通呼吸。拈花一笑大地春，三十六天皆叹息。城外荷花大如盘，连朝风雨花心酸。愿携先生诗，去倚红阑干。一读倾一碧筒酒，管教荷花世界鸳鸯眷属都团圞。不见先生我不恨，只恨花未落时无人看，落花诗句掩抑摧肺肝。
和杜老诸将韵·其一
作者：黄人
朝代：清
体裁：七言律诗

接天长白古桥山，恭顺东夷代守关。不许单于侵属国，却教赵括在行间。风惊匕鬯阴灵怒，路断梯航战血殷。卧榻有人仍鼾睡，只将宵旰累龙颜。
和杜老诸将韵·其三
作者：黄人
朝代：清
体裁：七言律诗

冰天齐鲁又传烽，表里岩疆失几重。蜃气迷离新海市，人烟惨淡古秦封。帝心尚重千城简，军实难求大府供。仓卒立功丞相怒，故侯明哲早归农。
和杜老诸将韵·其二
作者：黄人
朝代：清
体裁：七言律诗

大海为池石作城，胡尘未到树降旌。人心不固空凭险，部伍皆逃又募兵。汗血骊黄材已老，吞声鸭绿浪难清。贺兰偷活张巡死，昂首青天叹不平。
和杜老诸将韵·其五
作者：黄人
朝代：清
体裁：七言律诗

风声鹤唳逼人来，何限王郎斫地哀。万里九重难献策，十年一剑未登台。能磨压日秦头刃，胜酌呼嵩马上杯。可惜韬钤成故纸，偃师介葛是奇材。
和杜老诸将韵·其四
作者：黄人
朝代：清
体裁：七言律诗

手提赤县换黄标，笑骂由人气已销。伏莽龙蛇仍反侧，处堂燕雀太清寥。卫青幸胜成骑虎，魏绛和戎惯续貂。厚往薄来难见德，更无琛贝献熙朝。
和杨东山逸见怀韵·其一
作者：黄人
朝代：清
体裁：五言律诗

客里雅无赖，未秋天已寒。故人一函至，独夜百回看。冰雪诗心静，风尘旅思宽。报君少佳语，自笑砚田乾。
和杨东山逸见怀韵·其三
作者：黄人
朝代：清
体裁：五言律诗

白下臂三握，经年梦未寒。此间宜痛饮，得句互传看。狂任世人贬，礼为我辈宽。交情若江水，千里不曾乾。
和杨东山逸见怀韵·其二
作者：黄人
朝代：清
体裁：五言律诗

相见亦奇绝，琐闱初展襟。秋风两人泪，旧雨十年心。骨相岂常贱，文章付苦吟。曲江一杯酒，可否约同斟。
和杨东山逸见怀韵·其四
作者：黄人
朝代：清
体裁：五言律诗

举世供嘲弄，因君一整襟。冷看天下事，颇动秀才心。气数在朝暮，市朝方醉吟。澄清须共勉，狂水让人斟。
和独漉堂怀古原韵·其一
作者：黄人
朝代：清
体裁：七言律诗

江左繁华第一城，高台回首暮云平。珠槃争长天心厌，绣屧鸣春国步轻。虎踞荒山沉剑影，乌啼落月出歌行。霸图艳迹全消歇，抉目东门气尚生。
和独漉堂怀古原韵·其七
作者：黄人
朝代：清
体裁：七言律诗

剑岭钩梯未有涯，凤颠龙起事堪嗟。死灰到底燃炎汉，生啖何人奋瞎巴。大厦孤支丞相柏，荒矶遥吊杜鹃花。一公安乐亦豚犬，刘氏儿多不克家。
和独漉堂怀古原韵·其三
作者：黄人
朝代：清
体裁：七言律诗

胶舟愁唱恼公津，泪竹骚兰岁岁春。尚有倖臣传赋草，已无博物识浮蘋。秦关鹃泣君为虏，巫岫云迷女是神。鴂舌休嗤风不竞，半吞八九岂无人。
和独漉堂怀古原韵·其九
作者：黄人
朝代：清
体裁：七言律诗

石城落落蒋山霞，柳外兴亡问暮鸦。十里秦淮淘战血，千军王气变烟花。狮儿霸业开初地，燕子高门换几家。虎搅龙拿今已矣，轻烟淡粉斗豪华。
和独漉堂怀古原韵·其二
作者：黄人
朝代：清
体裁：七言律诗

酒坐歌阑怒有馀，芦沟残月雁声初。神仙风气开秦汉，方物荒唐纪沐胥。好士无金贞不字，亚夫抚剑术先疏。自嫌面似先生黑，万里君门未上书。
和独漉堂怀古原韵·其五
作者：黄人
朝代：清
体裁：七言律诗

金刀得火跃龙精，刻薄虚传豁达名。一梦夺回西日座，七言首倡大风声。发丧未立怀王后，善将终逢冒顿兵。信越原非平勃伍，可怜哲妇坏长城。
和独漉堂怀古原韵·其八
作者：黄人
朝代：清
体裁：七言律诗

东风一炬铸三分，处处疑坟起阵云。袁董之流难作赋，宋元以上半归君。一门词赋诸郎笔，依样葫芦九锡文。七子卑卑难抗手，文坛横槊扫千军。
和独漉堂怀古原韵·其六
作者：黄人
朝代：清
体裁：七言律诗

神州天府掷穷边，勘定才经十二传。闰统争沿迁鼎局，血文难补雨金天。名花终古留王号，离黍何心问卜年。封事无人多大贾，昼星夜月郭家钱。
和独漉堂怀古原韵·其十
作者：黄人
朝代：清
体裁：七言律诗

三千殿脚太风流，鹤背人空鬼语秋。一死红飞朱贵血，再来白送丽华头。二分璧月沈萤苑，十里垂杨暗翠楼。莫笑心肝陈叔宝，阿嬷揽镜最无愁。
和独漉堂怀古原韵·其四
作者：黄人
朝代：清
体裁：七言律诗

笑指桃花话古春，埽除三代局翻新。钧天西顾真沉醉，大贾东来竟货秦。功有长城留后世，老从穷海望仙人。埋金销铁如儿戏，矜棘先扬逐鹿尘。
和老杜咏物小诗·其一
作者：黄人
朝代：清
体裁：五言律诗

素秋常浴月，愈澹愈光明。星界诸天判，河源万古清。浪传使者舫，近接化人城。正欲洗兵气，欃枪尔莫生。
和老杜咏物小诗·其七
作者：黄人
朝代：清
体裁：五言律诗

亦有凌霄意，居卑不自持。微生幸相结，有节莫生疑。威凤岂曾顾，蓼虫欲致辞。从来君子道，晦塞亦如兹。
和老杜咏物小诗·其三
作者：黄人
朝代：清
体裁：五言律诗

捣破征人梦，清宵一派砧。水揉临别泪，石抱望夫心。轻重和愁听，寒温用意深。玉纤无气力，渐渐不成音。
和老杜咏物小诗·其九
作者：黄人
朝代：清
体裁：五言律诗

一半长秋草，潜听虫语残。饔飧谁过问，霜露不胜寒。抱瓮人何处，咬春宴已阑。泥中黄叶烂，几种得登盘。
和老杜咏物小诗·其二
作者：黄人
朝代：清
体裁：五言律诗

谁将明镜剖，飞向碧天安。圆缺尚无定，悲欢已百端。群星先避舍，暑夜渐生寒。又费嫦娥泪，瑶阶露气团。
和老杜咏物小诗·其五
作者：黄人
朝代：清
体裁：五言律诗

带露明还灭，随风坠复飞。再生馀腐气，一抹染荷衣。窗下镫光细，阶前扇力微。吴公台外路，不照阿嬷归。
和老杜咏物小诗·其八
作者：黄人
朝代：清
体裁：五言律诗

绿意了无剩，凉宵话亦疏。葛藤须斩绝，天地尚乘除。只恐势将倒，非关景不如。晚风垂锦幄，全盛忆当初。
和老杜咏物小诗·其六
作者：黄人
朝代：清
体裁：五言律诗

欲放扁舟去，其如风起何。伊人忘姓氏，暮色澹烟波。潮落鱼龙远，秋高鸿雁多。花丛曾倚玉，头白感蹉跎。
和老杜咏物小诗·其四
作者：黄人
朝代：清
体裁：五言律诗

不辞风露冷，恻恻逼离人。梦里回文妇，堂前断杼亲。因之生太息，相和至清晨。欲觅筠笼置，床头听更深。
和老杜短歌行韵
作者：黄人
朝代：清
体裁：古风

一十二万年来人间无此哀。为问日星河岳何苦多事生英才。健笔惊天明月倒，宝刀击石青山开，寄人庑下还徘徊。世事悠悠东去水，放眼长江欲飞履。仲宣司宜皆尘埃，吾独何为作游子，万里壮心今已矣。
和退之此日足可惜韵寄耀堂
作者：黄人
朝代：清
体裁：古风

此日足可惜，此境不共尝。日月走轨道，同天殊景光。矧兹山中云，飞去靡定方。微风偶相触，舒卷成文章。忆昔初遇子，我方扶几行。同学独老成，言貌犹萦肠。一别近十稔，荒草生书房。祝大偶过我，惊我拥百城。云有同好者，吴姓字耀堂。此间少通士，项背莫敢望。间一接谭论，沿溯及洪荒。钞书高数尺，下第亦披猖。急属引之来，握手喜非常。方山竟旧识，童年如追亡。面目虽约略，七尺突然长。相对极今古，快语惊两旁。联步出市末，观潮凌大江。归来作手谈，决胜昏至明。更喜居处迩，凿壁可分光。得句互传观，出奇力相当。读史同卓见，目炬斗焜煌。殷鉴及时事，每生不平鸣。滋蔓固难图，况有莠在庭。天人两可虑，变怪莫能名。叹息声未绝，国绝养已成。明明金瓯固，忽为投窜伤。朝闻哥舒虏，暮泣先轸丧。吾朝圣相继，神武古无双。云胡伏不起，一任儿登床。百尔若傀儡，策之只徬徨。相臣谋虑密，玉帛遥相将。割地偿岁币，不足加赋丁。不战亦有见，国耻曷可忘。竹实豢群凤，向阳无一声。苟安岂足恃，积弊仍未更。但以人事君，何愁天降殃。利用不在器，坚要不在城。搜材尽杞梓，首功积山冈。不如王著椎，一击元恶僵。此语谁上达，诸天方浮觞。群下迭相效，酗饮狂泉狂。有耳若填饱，大声空雷轰。中夏天地广，汝曹尽翱翔。只惜四海沸，从此不得航。自知性戆直，不免人雌黄。与子本同病，呻语岂厌详。回首茗战时，舌底奔锋芒。睥睨诸权要，騃懦如儿童。戏言作标榜，卧虎与伏龙。至今两微贱，搔首意苍茫。剩有忠义气，不随身低昂。麒麟即喑哑，终胜井蛙鸣。别子又两月，打包重出疆。客中无聊赖，风月作弟兄。子云草未就，江花中道殇。一寸葵心热，耿耿对太阳。拟践四方志，径持三月粮。图划殄丑虏，执箠挞羌凉。苦有家室累，悱恻阻豪情。仍为餔啜计，依人聊授经。醴酒薄于鲁，欢歌无人听。白日独汗漫，归息须二更。如龙戏陂泽，如仙谪玉京。欲归近怀土，贻笑门前江。眷言数故人，落落不常逢。曹张赋闲居，二祝伏书丛。子为桐子师，比我遇更穷。赋命不如人，论材犹足狂。诸子各努力，异日光我乡。
和随园集中咏物子敬索赋·其一
作者：黄人
朝代：清
体裁：五言律诗

怪底锋铓敛，曾经百鍊来。善藏原待用，能断即奇才。热血磨难灭，浮云抉不开。银环消息断，怕被美人猜。
和随园集中咏物子敬索赋·其三
作者：黄人
朝代：清
体裁：五言律诗

游戏墨池云，蛟龙骨骼新。一毛利天下，千古几传人。苔碣藏遗蜕，冰瓯洗俗尘。欲焚还不忍，留取画麒麟。
和随园集中咏物子敬索赋·其二
作者：黄人
朝代：清
体裁：五言律诗

摩挲不敢试，气已逼人来。烈士包身胆，沙场百战才。风雷馀怒在，金石霎时开。利钝皆天意，休将废物猜。
和随园集中咏物子敬索赋·其五
作者：黄人
朝代：清
体裁：五言律诗

想见华清宠，盈盈带露开。柔情随处贴，睡态泥人来。不有倾城色，谁知造化才。寻常桃李树，只合作舆台。
和随园集中咏物子敬索赋·其六
作者：黄人
朝代：清
体裁：五言律诗

不管春全泄，霞光照眼来。芳魂娇欲化，醉脸晕难开。少妇胭脂泪，东君锦绣才。梅花如有约，早筑避风台。
和随园集中咏物子敬索赋·其四
作者：黄人
朝代：清
体裁：五言律诗

千军横埽处，阵法几翻新。食肉原无相，封侯别有人。杀青严衮钺，束素惹烟尘。造子诚何益，纷纷楦上麟。
咏怀·其一
作者：黄人
朝代：清
体裁：古风

以人配两戒，附会称三才。帱载久寥廓，人死不复来。善持一寸心，造化退受裁。弹指论千古，斗室穷八垓。动静别灵蠢，广隘遗宫骸。达士论齐物，所见何卑哉。
咏怀·其三
作者：黄人
朝代：清
体裁：古风

万象不自主，皆受气所使。运动偶然间，天地犹人耳。圣贤教庸愚，不过水洗泥。鬼神及仙佛，终非指喻指。常变穷有无，好恶争彼此。此身吾自有，隐微当难视。虮虱日附人，岂识人意旨。治世不得已，分君臣父子。处世不得已，推穷通生死。究其所以然，不能得终始。好奇诚太过，说理亦非是。气所不到处，万口一齐止。纷纷儒释老，荒荒经子史。十二万年中，留得几张纸。
咏怀·其二
作者：黄人
朝代：清
体裁：古风

安心在身中，无端凿以窍。止水本不流，哀乐日相导。人事万不齐，一瞬辄颠倒。可知不可名，能望不能造。仪行有昃晦，颜色岂常好。少年太自苦，鵩鸟来相吊。
咏怀·其四
作者：黄人
朝代：清
体裁：古风

亚夫起弄兵，一举为命送。侥倖一海内，公然称正统。权臣筑受禅，易君不易众。后世秉笔人，书篡不肯纵。论迹不论心，此义亦难洞。汤武抑何多，尧舜无人重。窃国与窃钩，未知谁伯仲。一部廿三史，说尽痴人梦。
咏物四首·其一
作者：黄人
朝代：清
体裁：七言律诗

骨头难换总无缘，放浪形骸便算仙。万事不如诗与酒，九霄难遣日如年。寒蜩蜕壳身仍在，黠鼠拖肠遇可怜。四相六通终有漏，风刀转眼坏诸天。
咏物四首·其三
作者：黄人
朝代：清
体裁：七言律诗

放下尘中四大身，不成仙佛不成神。穷途见侮皆君辈，倾盖相逢总古人。一气金银飞纸蝶，两丸日月避青燐。董狐笔好羊难卖，姑妄言之载几轮。
咏物四首·其二
作者：黄人
朝代：清
体裁：七言律诗

三百鳞虫未许随，不飞不走迹难窥。江湖尽有波堪惜，霖雨还须力可为。入世屈伸原莫定，受人豢养亦堪悲。微行权忍渔师辱，驻看奇云海上垂。
咏物四首·其四
作者：黄人
朝代：清
体裁：七言律诗

舞衣歌板两关情，曳雪牵云影不明。閒草閒花齐入梦，愁风愁雨总无声。消残绣摺裙犹活，散尽黄金袖忽轻。仙去罗浮原不羡，愿从双茧度馀生。
咏荷用新城先生秋柳韵·其一
作者：黄人
朝代：清
体裁：七言律诗

一掬胭脂荡艳魂，补春圆影绿当门。霞烘玉骨心难染，露迸珠胎泪有痕。打桨路迷桃叶渡，浣纱水隔苧萝村。风波无定情根固，忍学浮萍一例论。
咏荷用新城先生秋柳韵·其七
作者：黄人
朝代：清
体裁：七言律诗

弄珠人到换罗衣，认是仙源路又非。入幕无声香梦稳，倾城有价热肠稀。尽留馀地供鱼戏，莫作残霞逐雁飞。风紧水深移不得，盆天位置愿都违。
咏荷用新城先生秋柳韵·其三
作者：黄人
朝代：清
体裁：七言律诗

年年并蒂舞红衣，重倚朱阑景已非。明镜晨妆颜色换，空房秋冷雨声稀。隔江双鲤遥无信，抱柱孤鸳懒不飞。那许泥中寻旧藕，柔丝未断苦心违。
咏荷用新城先生秋柳韵·其九
作者：黄人
朝代：清
体裁：七言律诗

渺渺微波已断魂，何堪如海说侯门。弓鞋步后金无价，素手擎来玉有痕。九品终归长乐国，三生还访莫愁村。予情高洁人谁识，付与风流道学论。
咏荷用新城先生秋柳韵·其二
作者：黄人
朝代：清
体裁：七言律诗

月色金镕玉血霜，不容清影坠银塘。催诗雨过凉生座，招隐衣成叠满箱。翠盖擎来香花界，碧筒祭罢水仙王。露筋祠外无尘到，十丈霞标建节坊。
咏荷用新城先生秋柳韵·其五
作者：黄人
朝代：清
体裁：七言律诗

呼出亭亭解佩魂，幽香十里直通门。绿遮人面如闻唱，红谢春风不著痕。末路蝶蜂愁唤渡，结邻鸥鹭闹成村。一生未插尘中脚，莫作拖泥带水论。
咏荷用新城先生秋柳韵·其八
作者：黄人
朝代：清
体裁：七言律诗

匆匆一曲想夫怜，过眼红云变野烟。断梗无多应解脱，夙根未尽且缠绵。玉池仙去呼龙种，镜殿人来控鹤年。我欲驭风随太乙，半生情海不知边。
咏荷用新城先生秋柳韵·其六
作者：黄人
朝代：清
体裁：七言律诗

谁袭芳名到拒霜，兰舟生小住横塘。花都解语添三面，子似相思记几箱。红玉前身工水战，黄金宿愿铸空王。梅生笔底全收入，不信青泥别有坊。
咏荷用新城先生秋柳韵·其十
作者：黄人
朝代：清
体裁：七言律诗

三伏凭阑气似霜，不容馀热到池塘。蟾蜍展镜窥珠浦，翡翠裁帘护玉箱。病雨有人怜卓女，凌波无地见陈王。綵幡锦槛浑闲事，自筑随身七宝坊。
咏荷用新城先生秋柳韵·其十一
作者：黄人
朝代：清
体裁：七言律诗

舞罢盘中褪羽衣，华清爱宠是耶非。镂金错采吟情减，抱月飘烟别梦稀。水面萍开人不远，夜深叶响酒初飞。香围四壁船天上，旧日鸥盟未忍违。
咏荷用新城先生秋柳韵·其十二
作者：黄人
朝代：清
体裁：七言律诗

清标不受蝶蜂怜，和影和香荡化烟。水府引归双凤烛，仙房蜜裹七蚕绵。银河良会无多路，金粟前身不计年。肯学女儿湖上曲，一生铁篴暮云边。
咏荷用新城先生秋柳韵·其四
作者：黄人
朝代：清
体裁：七言律诗

零落西风不解怜，人天已隔一溪烟。思归燕子香难掠，顾影蜻蜓力太绵。惨对菱花留后约，闷牵杨柳话当年。空中色相公无渡，絷个慈航赴岸边。
声声慢·过王废基安定君浮厝处，和郑枫人《玉句草堂词》韵
作者：黄人
朝代：清
体裁：词

茑花似血，惨绿凝颦，长眠知否伤春。未稳荃泥、输他劫火齐云。休听鲍家诗唱，雨潇潇、都化啼痕。呼不起，纵香心未灭，麝已成尘。寒食椒浆谁酹？算死还薄命，生早离魂。此恨绵绵，消磨地老天昏。便乞蘅芜种梦，恐姗姗来也非真。蝶飞去，甚精灵还蜕坏裙。
夜坐
作者：黄人
朝代：清
体裁：七言律诗

屈戍无声对月开，重重树影压青苔。鸟扶残梦飞还坠，虫感秋凉语渐哀。列宿足陪传舍客，片云自养作霖才。偶然想到荷花荡，似有幽香绕枕来。
夜捕蜰虫为蠼螋所啮
作者：黄人
朝代：清
体裁：古风

负盘狡狯工弥缝，运筹帷幄须大攻。死党相结袭吾后，援兵忽来百足虫。蜂虿之毒不可玩，壮士之腕岂容断。焦头烂额为上客，变生肘腋真难测。将指被伤左股夷，临死豫让还击衣。负盘坐视不能救，一举手间成粉齑。吁嗟乎是何虫豸敢作慝，君不见豆入牛耳夏建德。
夜雨·其一
作者：黄人
朝代：清
体裁：五言律诗

凉逼枕函遍，天涯夜未眠。灯花看雾里，肌粟占秋先。金粉无乾土，云烟有漏天。年年孤客耳，只觉此声偏。
夜雨·其二
作者：黄人
朝代：清
体裁：五言律诗

洗却半庭青，风来树树鸣。太空如有泪，何物不关情。司马遥天失，江郎别浦平。苍苔三径绣，可惜少人行。
失题·其一
作者：黄人
朝代：清
体裁：五言绝句

为负倾城色，羞争时世妆。媒多仍不字，对镜自丹黄。
失题·其三
作者：黄人
朝代：清
体裁：五言绝句

针穿心上线，笔放镜中花。万里青天阔，难消一点霞。
失题·其二
作者：黄人
朝代：清
体裁：五言绝句

潭水清堪鉴，儿童理钓丝。浑河天半落，深浅有谁知。
失题·其四
作者：黄人
朝代：清
体裁：五言绝句

同调意难觅，知音近亦空。鼓吟黄檗下，惊散万聋虫。
奔走倦甚席地卧彻晓·其一
作者：黄人
朝代：清
体裁：七言律诗

解衣踞坐汗淋浪，使酒徵歌为底忙。尘土全非真面目，冰泉无奈热心肠。地经日色常如炙，树有风声不觉凉。莫怪纷纷牛喘月，馀炎我尚畏灯光。
奔走倦甚席地卧彻晓·其三
作者：黄人
朝代：清
体裁：七言律诗

一闰三旬好合迟，仰看牛女定相思。几多燕去鸿来感，最是鸡鸣鹊噪时。月下丑枝都入画，梦中呓语忽成诗。幕天席地平生志，可伴红儿可乞儿。
奔走倦甚席地卧彻晓·其二
作者：黄人
朝代：清
体裁：七言律诗

簟波泼地梦都清，劳我神魂息我形。埋锸青山他日事，解装逆旅此时情。蚊知大赉欢声动，蝉劝联诗作意鸣。独卧坦然伸两足，不教太史受虚惊。
定风波
作者：黄人
朝代：清
体裁：词

亚字城头晓角吹，烧香相约小姑祠。悄悄论心深院里。风起，鸳俦分散竟难知。凡事成功应冒险，重面。面山虎背也须骑。水亦多情流不去，呼渡，来迎双桨不需时。
定风波
作者：黄人
朝代：清
体裁：词

如愿居然到莫愁，是乡准备老温柔。一愿果能倾一国，豪绝，夫差千古霸风流。九死三生言一句，凭据，情魔大力佛难收。我志坚时伊亦肯，何忍？伯劳飞燕一生休。
定风波
作者：黄人
朝代：清
体裁：词

日日相思十二回，青鸾白凤只徘徊。毕竟佳人难再得，空说，迢迢两起误鸩媒。我已爱花成夙癖，超逸，碧桃天上要攀来。不管冰霜风雨里，援例，春光有主禁移栽。
客窗无人虫来破寐蚊矜厥喙萤负其光有作
作者：黄人
朝代：清
体裁：五言律诗

一般来草莽，腐臭岂神奇。气燄原无几，沉酣便不飞。苦心怜造物，静眼悟生机。予亦裸虫族，安能笑尔微。
宵心和定盦秋心韵·其一
作者：黄人
朝代：清
体裁：七言律诗

宵心如水梦如潮，若有人兮揭帐招。惨碧灯花笼鬼眼，比红诗草枕牛腰。沉沉院落三声漏，细细天风一派箫。鬓影钗光看不准，片云抹过雨湖梢。
宵心和定盦秋心韵·其二
作者：黄人
朝代：清
体裁：七言律诗

十九人中仍碌碌，厝薪时事积薪身。终南云路秋心塞，拱北星台暮气沦。歌哭百年殊草率，天人三策孰条陈。昭侯敝裤空垂念，落莫东南一虱民。
宵心和定盦秋心韵·其五
作者：黄人
朝代：清
体裁：七言律诗

眠食以外无馀事，痴黠之间放此身。明月岂随人显晦，诸天谁信我沉沦。无双传上虚名在，不二门中妙谛陈。逃墨逃杨方寸地，平情自论亦游民。
宵心和定盦秋心韵·其六
作者：黄人
朝代：清
体裁：七言律诗

水非无本难为海，山果成名不出云。琐琐形骸磨白日，劳劳天地剩孤坟。红尘一辈愁交代，青史千秋误见闻。唱到人间可哀曲，梦中去谒幔亭君。
宵心和定盦秋心韵·其四
作者：黄人
朝代：清
体裁：七言律诗

淘愁心血怒于潮，欲醉钧天倦就招。修竹红黏啼露泪，垂杨绿损拜风腰。口头小慧参明镜，怨慕馀生谥洞箫。一缕绮情摇不断，晚霞飞出万山梢。
小诗·其一
作者：黄人
朝代：清
体裁：古风

家食忽不乐，挂帆气如雷。作客才匝月，思乡日千回。颠倒一寸心，出处百里路。命恶才岂良，今是昔已误。八口皆妇稚，一身不公侯。未来难逆料，眼前胡不愁。小人长戚戚，约乐皆靡极。三复雄雉诗，毋为君子嗤。
小诗·其七
作者：黄人
朝代：清
体裁：古风

大儿已九龄，椎鲁不解读。人情世故中，却比乃父熟。小儿稍秀颖，娇狞常恋娘。名以黄童名，异日期无双。一女未离褓，人意颇通晓。眉目有灵气，两儿无其好。天下多数人，吾家多一世。劳劳作牛马，从此日有事。一身尚如寄，身后何烦思。婚嫁事便毕，贤愚姑听之。
小诗·其三
作者：黄人
朝代：清
体裁：古风

自顾无一得，仙人有阴德。少小慕出尘，遗产让诸伯。挥臂兵火中，贼刃不敢挥。万里探幽异，三十年方归。受室为嗣续，理财为孤寒。溷迹在市廛，仍作山林观。委蜕歌大道，来去皆异人。至今行路者，追重如天神。少孤我何识，母氏为之述。共言培植厚，遗子必秀实。朱均殊不材，楹书委尘埃。久旅展拜缺，风起松楸哀。沦废何足道，赍恨泷冈表。
小诗·其二
作者：黄人
朝代：清
体裁：古风

少日意气放，进退不自量。仙佛近可阶，名位卷而怀。旁人交推之，来者未可知。人事千百旋，故我不曾变。力尽方生悟，天地尚听数。可惜坐井心，断送尺璧阴。
小诗·其五
作者：黄人
朝代：清
体裁：古风

阿姊慧过我，颇识数行书。上能奉色笑，持家亦秩如。无端遘宿孽，中道病狂易。病难勿药愈，心神耗散矣。凡事若头发，棼乱不一理。先后成两人，友爱终一气。遣嫁伤母心，不字滋物议。抱颈曾烛微，抉目还阐幽。当时期师古，叩之语不雠。苟作婴儿子，任詈三闾氏。
小诗·其八
作者：黄人
朝代：清
体裁：古风

吾家海之东，设肆以代农。布衣二三子，朝夕常过从。小人居近市，鸡鸣即为利。颇觉猿鹤性，难调蜃蛤气。一歌吴趋行，再歌行路难。风俗更可鄙，徒起离群叹。鸲鹆曾踰济，杜鹃亦至南。人禽本有异，易地殊不堪。朝歌行路难，暮奏思归引。绛帻成伏雌，黄金掷虚牝。回车或学墨，骑驴岂如白。君子素位行，无入不自得。
小诗·其六
作者：黄人
朝代：清
体裁：古风

瘦妻能甘贫，容尚胜德曜。但以顺为正，未知移非孝。汝性本不恶，还愧我无刑。闲持列女传，指画泥之听。听否不可知，我已天涯驰。日前有书来，唧唧多微词。男儿风云气，不为帷房系。思汝意颇沮，多病多儿女。寄汝画眉笔，配以明镜台。夫婿纵出外，颜为姑嫜开。牛衣日相对，何如偕黼佩。寒月虽独明，犹喜无小星。
小诗·其四
作者：黄人
朝代：清
体裁：古风

抚孤二十年，高堂头已白。读书受遗命，散财佐结客。不责奉养职，反恤子妇劳。除礼空王外，炊爨必躬操。行仁不望报，自待不嫌薄。天使德润身，六旬又矍铄。近来伤世变，疾痛时一作。儿壮嗜嬉遨，成名未可期。亲年日以衰，儿数日以奇。种萱不蠲忧，负米难求饱。苦将风尘身，重累闾门抱。鸿鹄有遐心，何如反哺鸟。
少年行和仲则韵
作者：黄人
朝代：清
体裁：七言绝句

朝醉歌楼暮战场，马蹄到处即家乡。前驺不用操千炬，剑柄明珠百步光。
居室联
作者：黄人
朝代：清
体裁：联

纵尽时间，横尽空间，几多教育家政治家宗教家，谁是完全人格；客观内籀，主观外籀，一有文字想经济想功名想，已非真正自由。
归途口占·其一
作者：黄人
朝代：清
体裁：七言绝句

一幅蒲帆得力多，朝辞箫市晚琴河。私心却怪南风顺，不许蓬窗拥素娥。
归途口占·其三
作者：黄人
朝代：清
体裁：七言绝句

十载挥金只买愁，晓风又别柳边楼。莺花过眼休惆怅，再到刘郎未白头。
归途口占·其二
作者：黄人
朝代：清
体裁：七言绝句

碧玉波圆橹语柔，藕花香里放扁舟。分明七里塘中水，为送归人望海流。
归途口占·其四
作者：黄人
朝代：清
体裁：七言绝句

仙佛盈庭鬼一车，笔端有气任吹嘘。新诗携去骄妻妾，亦是齐人乞食馀。
微言·其一
作者：黄人
朝代：清
体裁：七言绝句

鸢鱼悟澈始言诗，鹦鹉猩猩亦我师。凡事留心皆学问，葛卢公冶岂生知。
微言·其七
作者：黄人
朝代：清
体裁：七言绝句

混置蜂王统正偏，不知蜾族祭谁先。瞢腾一觉黄昏后，了却蜉蝣十万年。
微言·其三
作者：黄人
朝代：清
体裁：七言绝句

蜗牛负屋壁根延，上雨旁风保障坚。蛮触荒唐君莫笑，随身宫殿即知天。
微言·其九
作者：黄人
朝代：清
体裁：七言绝句

红燄无风沸碧油，玉钗斜拔剔还休。热肠佳处何人喻，莫替飞蛾浪起忧。
微言·其二
作者：黄人
朝代：清
体裁：七言绝句

大物无知小有情，怨尤一例不能平。纤毫冷暖何尝觉，虱聚裈中议五行。
微言·其五
作者：黄人
朝代：清
体裁：七言绝句

牺牛被绣沐猴冠，多少行人夹道看。可惜凤麟文遍体，更无鸡犬问平安。
微言·其八
作者：黄人
朝代：清
体裁：七言绝句

五百神龙嚼作麋，盘空金翅正啼饥。饥蚊聚食毫边血，鼓腹高谈懒不飞。
微言·其六
作者：黄人
朝代：清
体裁：七言绝句

性理良知秘不宣，争将愚智诱先天。貔狐戴首枭成魅，好聚生徒号圣贤。
微言·其十
作者：黄人
朝代：清
体裁：七言绝句

参赞三才拟不伦，暖衣饱食百年身。裸虫扰扰成今古，只有尼山一个人。
微言·其四
作者：黄人
朝代：清
体裁：七言绝句

水陆横行蟹最强，二螯八跪戴金匡。全材转眼投汤镬，万古穷荒寿帝江。
徵招·代玉人病起自述
作者：黄人
朝代：清
体裁：词

厌厌似病还非病，宵醒画眠棼矣。小愈喜今朝，唤侍儿扶起。残红都葬尽，尚无暇、替伊裁诔。乍暖偏寒，暂晴还雨，熟梅天气。须记自家留神将息，休轻堕伤春泪。眉月与胎英，是儿家身世。十年贞不字，肯付与、雾遮风坠。有情苦，月冷棠梨，几许秋坟鬼。
志感和定盦纪后游韵
作者：黄人
朝代：清
体裁：古风

婉婉小家女，当街睇晴碧。荆布自幽闲，尘湫亦明瑟。客从城外来，汗走气垂绝。热恼故自取，芳心忽生恻。移坐劝槃礴，含笑讯游历。拭帨污不嫌，曳扇凉时及。阿弟亦解事，悄比玉肩立。琐碎皆人情，挽留不使出。宛转埙篪声，杂以傍墙篴。素手剖绿瓜，为我逐馀热。甘凉实浃髓，消渴敢臆说。天涯孰相怜，感此意无极。居处在邻巷，苦多形迹隔。此境虽瓜李，此心非木石。颇欲持牙筹，佐尔司出入。似胜高门中，低眉仰人息。
念奴娇·用稼轩韵
作者：黄人
朝代：清
体裁：词

魂销无数，正卖花天气，禁烟时节。一缕温馨徐出梦，新换轻罗还怯。泄柳春光，踏青期误，风雨何曾歇？《阳关》歌阙，清明便早成别。一任金缕偷提，宝钗私赠，鹦鹉终须说。碧满天涯人去处，何限鹃声啼血。银汉盈盈，相逢不远，此意休抛撇。西风留约，黄花欣看重发。
念奴娇·红毛刀
作者：黄人
朝代：清
体裁：词

摩挲终日，似白虹、绕指罡风透骨。阴雨常闻奇鬼啸，血绣鹈膏明灭。气压螺舟，价倾蜃市，字迹疑年月。如侬肝胆，凛然能照人澈。且伴囊底毛锥，怕三钱缀履，英锋轻折。肉眼何妨顽铁视，总有风胡能识。酒市论雠，沙场杀贼，珍重芙蓉结。歌阑起舞，壮心蓦地飞越。
悻怀·其一
作者：黄人
朝代：清
体裁：七言律诗

云雨荒唐怨趾离，柔乡梦境路多岐。名山梁栋蛾眉伐，古井焉支虎背骑。痴障惯随嗔并起，妒根还比俗难医。鸾飘凤泊平生感，不信鸳鸯遇更奇。
悻怀·其三
作者：黄人
朝代：清
体裁：七言律诗

好梦难长恨自长，别来何苦说思量。狂踪巧借回肠缚，瘦骨除非剜肉偿。甘苦一般身是药，寒暄几遍面如霜。蚁珠心孔金刚体，才得虚称半截郎。
悻怀·其二
作者：黄人
朝代：清
体裁：七言律诗

五夜尖风射薄绵，尚持药碗立灯边。温柔如我谈何易，眉睫看人事可怜。敢为积劳闲一刻，安将深爱答从前。石华唾面仍含笑，修到情天忍辱仙。
悻怀·其五
作者：黄人
朝代：清
体裁：七言律诗

兰房专爱碧城倾，细数前尘不负卿。千古才人愁有例，三生薄幸罪无名。文星小谪莺花劫，香国长围草木兵。一物留连豪气尽，天教红粉警多情。
悻怀·其六
作者：黄人
朝代：清
体裁：七言律诗

弱水西流月两头，心思叵测抵藏钩。热肠血战孤衾梦，冷眼波横一镜愁。送炭未容同灶媚，乞醯偏解与邻谋。药师逆旅非长策，何不还卿燕子楼。
悻怀·其四
作者：黄人
朝代：清
体裁：七言律诗

琴挑梭拒只逾时，羞检当初本事诗。得鹿固藏原是幻，亡羊追补已嫌迟。情丝拼割防人笑，苦趣深尝有婢知。一任绿鹦憔悴死，他生莫再种相思。
感旧和仲则韵·其一
作者：黄人
朝代：清
体裁：七言律诗

萧娘门户昔绸缪，消受馀欢准抵愁。薄福久拚青骨换，深心先动白头忧。微风碎玉传私语，仙露明珠认泪眸。倘负三生连理诺，除非河汉向西流。
感旧和仲则韵·其三
作者：黄人
朝代：清
体裁：七言律诗

较量才名与艳名，青鸾紫凤岂虚生。并刀抽水难分爱，磁石磨针尚动情。杜牧十年盟未变，王郎一叹意难平。是谁管领鸳鸯牒，不问人天颠倒行。
感旧和仲则韵·其二
作者：黄人
朝代：清
体裁：七言律诗

日炙红腮晕一丝，晓风妆阁并肩时。青眉暂屈雕龙笔，皓腕曾充粟凤枝。夙命未通呼日者，会真无赖薄微之。家常梳理家常话，别后教君细细思。
感旧和仲则韵·其四
作者：黄人
朝代：清
体裁：七言律诗

不信翻风跋浪才，柔丝一系竟难裁。山如有志还能徙，天本无情未肯回。红鲤岂通心上事，元驹姑待梦中来。一番徼倖终身恨，便是旁观我亦哀。
扬州慢·过王废基、夏侯桥、东高墩，即齐云落星楼旧址。潘元绍七姬自焚，丛葬于此
作者：黄人
朝代：清
体裁：词

爝火销光，落星成烬，烈魂应感蘼芜。问张王故事，父老未模糊。愿郎主、从容却敌，联珠烟花，怀璧情无。负蛾眉、同殉檀奴，偏少雄图。捣尘麝骨，和荃泥、香满吴都。纵撞坏纤儿，拥情爱戴，莫例篝狐。却笑五湖人去，烟波阔、梦冷宫梧。想人间天上，相逢休恨菖蒲。
拾得·其一
作者：黄人
朝代：清
体裁：七言律诗

拾得瑶台一片云，随风飞去尚氤氲。画眉混沌中央氏，透骨风流左阿君。昆玉歌声新白纻，郁金酒色旧红裙。被他无限销魂梦，纵有名香未忍熏。
拾得·其三
作者：黄人
朝代：清
体裁：七言律诗

碧玉家风紫玉烟，又挥双泪出花前。国风勺药休相谑，山上蘼芜煞可怜。中表崔卢乌亦爱，重来刘阮犬方眠。酒垆校尉无他意，莫遣文君误拨弦。
拾得·其二
作者：黄人
朝代：清
体裁：七言律诗

手握乾坤得意来，静中慧眼岂难猜。桃花未购千金骨，柳絮空粘一石才。星犯蟾宫无管钥，海通蜃市有楼台。西施别赠初心在，越网何妨面面开。
拾得·其五
作者：黄人
朝代：清
体裁：七言律诗

蚕丝无力烛成灰，鹦母频呼首懒回。峡雨难拘龙变化，空花深累蝶追陪。珠膏翠釜煎阴海，玉面丹炉避劫雷。薄命文姬谁赎取，不如青冢镇崔嵬。
拾得·其四
作者：黄人
朝代：清
体裁：七言律诗

花垒纵横刬不平，蛾眉间道又奇兵。萍踪难觅排愁法，檀口虚传好色名。牛女悲欢多臆说，燕环肥瘠任公评。绿衫一把珍珠泪，本欲留行反送行。
挽定君长联
作者：黄人
朝代：清
体裁：联

鸳鸯待阙廿三年，绝艳眷惊才，问眼底乌衣马粪龌龊儿郎，谁堪檠架。奈氲氤使者处，未注定正式姻缘。雾鬓风鬟，乍谢牧羊憔悴。绣襦甲帐，又临跨虎危疑。明月易奔，小星难赋。十斛珠聚作六州铁，谁实为之。例诸钟建负我，宁畏鸩鸟微言。网取西施赠人，原出鸱夷左计。矫情成薄倖，猛回首前尘半霎，绿叶绯桃，钿盟都误，更累卿赍志而终。豪如牡丹王，烈如芙蓉神，痴如茶花女。欲界魔宫，种种悲凉历史，印遍脑筋，怎一个愁字了得；鹣鲽忘形五百日，感恩兼知已，较世间熨体画眉寻常伉俪，尤觉绸缪。在专制社会中，算略遂自由目的。拗莲捣麝，但拼同命迦陵，善病工啼，忍听断肠杜宇。红霞偷嚼，绛雪无灵。七香车送入四禅天，嗟何及矣。从古旷代丰姿，断不双修福慧。奚况书呆寒乞，岂容永占温柔。暂别即长离，最伤心通体重看，朱樱翠黛，玉色犹生，尚向我含颦若语。始以横塘曲，继以上云乐，乱以华山畿。笙朝笛夜，喁喁美满名辞，荡为血泪，剩几声魂兮归来。
挽庞鸿儒联
作者：黄人
朝代：清
体裁：联

读万卷书不如府中趋，若辈亦应候而生，何物迂儒，敢锐身犯难；聚六州铁未能铸此错，事败则继之以死，迄今论定，当略迹原心。
挽苏妓某联
作者：黄人
朝代：清
体裁：联

好花看到半开时，令人耐想；妙曲从今无觅处，使我消魂。
摩西诗续钞·元旦日蚀诗
作者：黄人
朝代：清
体裁：古风

皇帝二十四年岁在戌，告朔礼成初纪律。上天下地皆春声，排家爆竹如雷疾。黄人叩额辞瑶阍，云气五色环朝暾。东方出震木孕火，驻看黄金烂烂镕冶新乾坤。六寓献曝罄愚爱，三军挟纩邀殊恩。盾不得用猛，哀不得市温。调和三元气，万古归一尊。不料怪事发，烦冤啼血盆。老晴陡阴晦，白昼成黄昏。碧海从古无渣滓，乃如火敦脑儿泡泡而浑浑。不见金轮银轮铜轮铁轮轮转四天下，但见弹丸黑子颠倒相并吞。得非倚天剑，误断红桑根。否则希有鸟，展翅翻昆仑。或疑智父操蛇咄咄来相逼，不管赤道黄道黑道白道六龙且作惊鳞奔。又疑踆乌避白雀，张公高闭南天门。初若浴海衔山犹露几分面，俄而一盘烈火澌作柴灰痕。修罗天女，河伯外孙。日出处天子，日没处可敦。秘论邃语略可闻。艳此炙手物，高高不可扪。巧遇一阴为之剥，方诸和墨淋漓喷。然后十字饼样堆，一圜瓜样分。可以饱飨七日七夜摇头摆尾馋鲸魂。吾闻龙汉初，混沌凿未开。人天龙鬼糅杂二气内，清澒黄壤处处堆煤炱。万瞽伥伥乱击触，至今昆明池底古鬼犹啼哀。于是东日西月巧安排，皇天两眼始高抬。妍媸黑白不敢遁，山川人物一一位置无所乖。日与月同功，何苦为日菑。向日借光乃为月所猜。一镜不见项，独阴不成胎。碧翁降作沙陀王，只恐蟾蜍一泪割尽无人揩。燧人铸阳燧，有巢构扶桑。庖牺一画破天荒，三画连中文曰王。神农尝百草，黄精饵太阳。黄帝作镜三十六，蚩尤雾幕不得张。降至神尧世，洪水流汤汤。赤熛一怒洚洞息，乃有九日乘隙森妖芒。穷羿有矢不引满，反遣纯狐小婢蛊惑浮瑶觞。王母醉梦百妖喜，侵蚀一日无精光。一月蔽，一日伤。一日苦，九日猖。咸池旸谷渐破碎，神乌三足走且僵。南箕难簸扬，北斗无酒浆。二十八宿一盘劫子谁收场。荧惑随魃母，妖彗间欃枪。出作入息者，流涕感沧桑。嗟此一日积功累德万万世，初无桀恶何堪亡。何况骙骙万目仰一日，百川注海网在纲。奈何红沙金屑塞天地，坐令九州亿族糊其眶。佞口善粉饰，似云交食轨有常。母子相食极人变，日为月蚀岂吉祥。日自救不遑，乃与世人商。叩槃扪籥者，献策何周详。或推女娲氏，七十二变最擅长。煮石作胶漆，积金如山冈。金多则富，火烈则强。铸为利器禦侵犯，补平天路成康庄。从此日驭无所妨。吾谓巾帼见，只堪补衮裳。补天未补日，长夜殊茫茫。六州聚铁真大错，一旦石破还淋浪。或荐谪仙子称吴刚，璚斤璧凿铦锋铓。召取八万四千户，玲珑七宝嵌栋梁。月安其居不侵日，自然无挂碍行堂堂。吾道太机械，止沸扬其汤。修月不修日，明明日月将成昌。神工鬼斧事斲削，徒令碧桃红杏白榆丹桂皆遭戕。此等叛日党月万蝼蚁，只合宰割喂天狼。草莽臣某罪万死，稽首拜手上告日宫天子：金鼓不必鸣，金篦不必灵。臣有一方可治天眼晴。欲去蒙蔽患，先正贪饕刑。月止薄薄食，自月以下相率食人膏血成妖精。月食尚有说，其馀磨牙张吻皆无名。愿帝一一穷治之，贤于十百上池之水千空青。第一东方龙，叨长诸鳞虫。当日借雷雨，今日成痴聋。贪嗜大食燕炙味，巴蛇妖蜃相交通。生子九种不成器，更有蛟鳄攀附行妖凶。日食不复恤，反吐云气瞒苍穹。是宜摘取颔珠褫尺木，金枷立锁永锢幽泉中。馀者无功罪不减，轻则割耳重则醢付天厨供。南方火乌尾秃速，汝与日乌非异族。天市为巢，天仓啄粟。嘻嘻出出良非福。鬼车大笑凤凰哭，九婴披猖不加戮。汝视日食闭其目，汝倖日食皤其腹。曷不驱向纥干山头伴号寒，否则枭且成鸾鹤成鵩。西方号于菟，牙瓜有若无。狗肉醉且饱，梦见羊踏蔬。一目睥睨一目眇，反思献媚心月狐。封侯万里谅无望，狰狞之貌合买胭脂涂。老龟最畏事，自负藏身智。首尾一缩即枯骨，七十二钻无可使。喜晦羞明本性然，见日被食反得志。急付豫且烹作臛，莫教阑入君平肆。小星如黑痣，大星如悬瘤。累累千万颗，受累无时休。一目易朗，群丑难瘳。分别治罪，庶予无忧。九日环起不胜射，削去轮廓安置星辰俦。月虽朦胧日之配，娟娟自守银宫秋。编次夏小正，绍述鲁春秋。明德新民日薰沐，不许沴氛淫气纤毫留。帝纳刍荛，布新除旧。三台四辅，焕彻左右。群星坏政，或黜或宥。九日失色，出处列宿。姑释勿问，以备四守。月卜其夜，日卜其昼。各安其位，不相刺谬。天眼复完，以瞩宇宙。
摸鱼儿
作者：黄人
朝代：清
体裁：词

好湖山，温云柔雨。十年萧市曾住。金昌春色棱枷月，多少俊游欢绪。归便去，看双桨、如飞惯走州塘路。吟怀未苦。算画壁徵歌，当炉调笑，题遍画裙句。侬行矣！悄待玉人吩咐。阳关未须轻赋。盈盈一水无多远，有限相思休诉。君听否？便变作浮云，莫作随波絮。云都不作，到蟾魄圆时，安排茗碗，来共彻宵语。
摸鱼儿·忆海上游
作者：黄人
朝代：清
体裁：词

记鳅生，水天生长，红珊一树奇秀。百年前是冯夷国，今辟膏腴千亩。秋信漏，看贝阙珠宫，夜半寒光透。浪粗月瘦。似一颗盘珠，滚圆难攫，无数毒龙吼。舟三尺，径逐凉蟾飞走。软红尘气消否？一从人海浮沉后，担误鸥盟良久。持竿手，怕重到、篷瀛清浅无鳌守。扶遥未就。叹太乙莲飘，长庚鲸去，荡不尽僝僽。
摸鱼儿·自题《人面桃花图》
作者：黄人
朝代：清
体裁：词

算人间、相思长在，春来春去无据。折花曾记门外剧，相对最销魂树。芳讯阻。只小立、移时便掩瑶扃去，重来容与。尽觅叶求根，总无消息，打桨谩呼渡。红双颊，想见颦烟啼雨。梦都无可寻处。三年窥宋缘偏少，孤负东墙邻女。花忆否？花也渐、燕脂零落伤迟暮。东风暗诉。道红影斜阳，画图省识，再赋断肠句。
摸鱼儿·重见
作者：黄人
朝代：清
体裁：词

正相思，蓦然相见，应无快意如许。别来千万鱼鳞字，对面仓皇无语。凭看取、记绿暗红稀，梦里相寻路。邻姬满户。似红凤青鸾，云中比翼，无数燕莺护。同心结，牢系心头未误。心甜还是心苦。画檐日坠香车至，悄遣侍儿先去。归乎否？道侬为君来，一任君分付。等閒留住。又匿笑低声，今宵休睡，怕到断魂处。
新晴夜坐有怀
作者：黄人
朝代：清
体裁：五言排律

一喝浮云退，青天万里开。却愁明月去，欲问几时来。有客停杯问，何人执剪裁。心香冷琴几，眉样闭妆台。鸟渐声停树，花无影上苔。星辰争入户，楼阁暗生埃。素女如相慰，少年尔莫哀。兔忙药未就，蟾瘦桂新栽。不负当头约，须将倦眼抬。团圞终可望，晴雨要君猜。
旅兴·其一
作者：黄人
朝代：清
体裁：五言律诗

风雪满苏台，寒衣尚未裁。亦知无赖甚，底事不归来。剑气长虹坠，箫声大鸟哀。家书多苦语，几度绉眉开。
旅兴·其七
作者：黄人
朝代：清
体裁：五言律诗

饮啖依然健，寒温苦未工。蓄狸仍食鸭，送雁又惊鸿。试问三升豆，何如五斗葱。人情原不薄，我命自难丰。
旅兴·其三
作者：黄人
朝代：清
体裁：五言律诗

蘖下坐调琴，无人自审音。斯文惊暮气，吾辈抱秋心。瘦骨经愁蠹，粗才被命禽。羞将尘镜照，怕有二毛侵。
旅兴·其二
作者：黄人
朝代：清
体裁：五言律诗

莽莽天如梦，萧萧岁又残。苦持惊坐刺，未觅疗狂丹。烛尽为欢短，金空结客难。远山青眼待，日暮独凭阑。
旅兴·其五
作者：黄人
朝代：清
体裁：五言律诗

岁岁听康了，青袍积泪痕。新婚惊寡女，市侩笑王孙。贫贱皆吾分，君亲未报恩。试寻青史上，几个布衣尊。
旅兴·其八
作者：黄人
朝代：清
体裁：五言律诗

珍重美人词，含情语所思。滔滔皆是也，去去欲何之。驴背新诗料，鸢肩旧酒卮。梅花深雪里，春到有人知。
旅兴·其六
作者：黄人
朝代：清
体裁：五言律诗

梦入旧书楼，高朋白共浮。却将年少事，并作五更愁。霜气欺孤枕，昏镫刺倦眸。诗魂招不得，飞过大江头。
旅兴·其四
作者：黄人
朝代：清
体裁：五言律诗

曼声吟断处，比舍笑言哗。醉梦由柯蚁，官私总井蛙。相亲惟有月，欲赏已无花。我亦耽行乐，天空隐碧霞。
无题·其一
作者：黄人
朝代：清
体裁：七言律诗

恋影山鸡溺尔该，三千弱水浸楼台。人将狐面诃仙子，天纵蛾眉毒异才。偶嗅肌香通尽失，虽登媱席戒难开。不缘丈室维摩病，谁见飞花着体来。
无题·其三
作者：黄人
朝代：清
体裁：七言律诗

秋风如箭透青袍，落拓江湖气不豪。烟月债多还又欠，风流罪小报难逃。香盟暗换封侯券，粉阵空抽斩将刀。三百铁鞭应煞痒，麻姑仙爪几曾搔。
无题·其二
作者：黄人
朝代：清
体裁：七言律诗

宠冠三春未许争，东风遍送妒花声。惯饶先着棋都错，贪弄虚机匹不成。梦里奇冤惊蛱蝶，门前大嚼煮仓鹒。他生流水前生絮，忍作浮萍了此生。
无题·其五
作者：黄人
朝代：清
体裁：七言律诗

薄命怜花诫折枝，春归又隔一年迟。蜂投蛛网谁援手，燕逼莺簧莫置词。不遇罗虬卿太倖，难为司马我原痴。悤悤耐却东君爱，终有香消粉褪时。
无题·其六
作者：黄人
朝代：清
体裁：七言律诗

大罗天迥榜花春，绮业难消又转轮。才可调羹何必艳，情如画饼不宜真。温柔从古生尤物，薄倖传名是达人。呜咽尾生桥下水，千秋珍重泰山身。
无题·其四
作者：黄人
朝代：清
体裁：七言律诗

金针颠倒绣鸳鸯，孤负柔情种种长。潭水情深曾印月，桃花白熟忽飞霜。当年杨柳空悲绪，昨夜星辰本姓张。一出侯门愁似海，不如依旧作萧郎。
早起和定盦纪游韵
作者：黄人
朝代：清
体裁：古风

当曙贪朝爽，振衣扶梦出。中庭悄无人，清气生瘦石。馀烟宿空翠，回廊影犹黑。疏星散行队，凉宵成过客。一鹊踞相对，转领自理翮。高柯气苍劲，风雨不曾折。群草媚细香，新苔埽行迹。此时尘中人，伏枕酣鼻息。尔辈真夏虫，但解附炎热。我如破天荒，又若寄山藉。滞襟幽籁荡，颓眸微风掖。可惜日渐生，红出栏干色。鸡犬接人烟，车马动林陌。幽赏等晞露，须臾盼莫及。城市终可嫌，琼楼待飞屧。
早起戏作
作者：黄人
朝代：清
体裁：古风

热烈灼肤汗未乾，珍珠磊落白鸟攒。人生随处可高卧，银床罗帐翻不安。新月在枕灯花落，先生坦腹鼾声作。手中一卷剑南诗，压在腰间浑未觉。睁眼回顾无一人，清气飞来咽几口，张口还为狮子吼。庭中顽石乱点头，枝头鸦鹊都境走。昨宵梦为蚁，南柯郡人笑我寒酸气。今宵梦为蝶，南华道人又嫌馀热逼。再梦为虎三梦龙，变化无云威无风。梦非不佳醒亦好，一样形神终扰扰。醒耶梦耶不可知，独醒者愚说梦痴。欲呼渴睡汉作證，正在蕉边争鹿时。小梦不妨入，大梦何时出。思之思之无一言，天东送上金轮赤。先生无言只作诗，又在梦中过一日。
时疫盛行戏作
作者：黄人
朝代：清
体裁：古风

黑簿点鬼何纷纶，鬼伯拦街呼捉人。朝闻欢笑暮啼哭，昨日红颊今黄尘。盘古铁案不可复，至竟须充蝼蚁腹。失声一噭气嘶然，泡影露光无乃速。巫医足茧棺价昂，故鬼得代新鬼忙。游魂如水掘地注，累累遗蜕蜩螗僵。衣裳颠倒灰满地，蛱蝶随风挟尸气。与君同此秽形骸，相逢何必攒眉避。倾觞剪纸招不来，生寄死归遮莫哀。君不见重洋恶战全师覆，虫沙猿鹤无人埋。三尺之土七尺才，得作狐狸已是福。眼中蠕蠕万裸虫，大半行尸与走肉。收入有限留太多，日餍酒肉听笙歌。岁月自宽人心隘，虫天虱地将奈何。鬼神积怒天犹慈，兵之未忍姑疫之。阴疑阳战一警百，可怜此辈仍蚩蚩。迎傩祷佛太不谅，节欲薄味今已迟。不如冥冥长夜觅一醉，纸钱如山依旧作富儿。馀者胁肩谄笑不须再变相，事人既工事鬼尤投时。苏城风气久成罗刹国，应无兜绵妙手来洒甘露枝。或言因果报应随定数，玉石同焚、吞舟漏网事尚未可知。书生大笑气如虎，野仲游光谁敢侮。此身无百年，此心即千古。便有未了魂可补，岂逐膏梁脂韦同臭腐。况有惊天一笔头，逐日双吴钩。誓将斩尽乌鬼白鬼高唱血髑髅，藐兹疫鬼愁不愁。奇灾不得止，奇士不可死。精气难容瘴疠侵，发肤要为君亲市。为谢造化顽小儿、阎摩狠老子，莫执成例轻到此。
春申堂
作者：黄人
朝代：清
体裁：七言律诗

血食遗封尚有神，市儿跳舞酒浆陈。国钩偶窃难知足，奇货空居反抵身。黄浦潮声通一水，君山黛色冷千春。吾来肯为同宗讳，珠履盈门亦可人。
暑剧戏作参用昌谷玉川体
作者：黄人
朝代：清
体裁：古风

操蛇夸父奔且呼，蹈天欲捉黄金乌。赤熛怒神辞绛都，手策烛龙要诸途。海水百沸若木枯，天东挺出红珊瑚。风家十八姨，不知何处逋。藐姑射山人，冰雪消肌肤。吴牛舌吐应龙屠，清凉世界隔三途。大扇摇然平头奴，冰山千丈有若无。一具铜筋铁骨，化作塞上酥。吾恐造物嫌此阎浮众生质太粗，刺之暴之如薪刍。不论好丑贵贱一概投洪炉，燬去旧样铸新模。鹏鸟击水小于凫，一杯欲救力不敷。嗟尔夏畦贱丈夫，炙手之势拼命图。飞蛾赴火胡为乎，昆明吾何辜。畏影趋日计亦疏，翻身跳入水晶壶。琼楼玉宇邻不孤，焦魂烈魄悠然苏。否则散发沉江湖，独清不负寒士吾。
暑夜同子敬·其一
作者：黄人
朝代：清
体裁：五言绝句

月上海棠枝，光满空堂里。栖鸟不同声，檐下长风起。
暑夜同子敬·其三
作者：黄人
朝代：清
体裁：五言绝句

夜色澹无际，繁星如掷梭。天西云一片，冉冉渡银河。
暑夜同子敬·其二
作者：黄人
朝代：清
体裁：五言绝句

夜永渐生凉，把卷当窗卧。老树坠轻阴，时有流云过。
暑夜同子敬·其五
作者：黄人
朝代：清
体裁：五言绝句

隐隐漏三更，孤眠梦易惊。犬声听渐近，邻巷有人行。
暑夜同子敬·其六
作者：黄人
朝代：清
体裁：五言绝句

对镜各有得，吟声一窗隔。幽意为谁知，中庭立奇石。
暑夜同子敬·其四
作者：黄人
朝代：清
体裁：五言绝句

幽虫吟复歇，灯影惨将灭。四座悄无言，暗露滴风叶。
暑夜灭烛露坐随笔·其一
作者：黄人
朝代：清
体裁：七言律诗

滃然暑气块然身，白鸟红蛾更恼人。坐久不知群动息，静来方见此心真。谁言幽独无天地，自顾庄严若鬼神。烛灭漫劳萤火续，摩挲双眼数星辰。
暑夜灭烛露坐随笔·其二
作者：黄人
朝代：清
体裁：七言律诗

六尺文窗扇扇开，年年消夏旧亭台。俗尘盈斗微凉扫，乡思如麻作达裁。坐处墙高无月看，暗中树响有风来。裸裎袒裼谁能浼，便遇邻姬只坐怀。
暗香 其一 姑苏小泊二则
作者：黄人
朝代：清
体裁：词

碧溪带雨。照红楼如画，三年曾住。学舌莺儿，听惯楼中玉人语。吾是风前杨柳，任此后、为萍为絮。隔珠帘一响银钩，便似《玉关赋》。香雾。鬟云妩。只箫鼓画船，清兴难鼓。蛟蛸守户，花片游丝自来去。剩有閒鸥冷眼，看点抹、当时鸳谱。还替木兰商榷，再来渡汝。
暗香 其二 姑苏小泊二则
作者：黄人
朝代：清
体裁：词

柳风杏雨。似此间才配、美人家住。蛮峤参军，曾倩檀唇授吴语。回首脂香消尽，在当日、还嫌词絮。渺惊鸿雪印都空，且写《洛神赋》。如雾。隐眉妩。看碧剩远山，瑶瑟谁鼓？绿波绕户，偏迓侬来送卿去。只有相思二字，绎不尽、哀笺愁谱。闷听榜人唱出，喁喁尔汝。
有所思和定庵韵·其一
作者：黄人
朝代：清
体裁：古风

低徊千百遍，更定一相期。语未经人耳，心能印我思。帘波呼茗地，鬓影剪镫时。行过庭前树，啼乌欲唤谁。
有所思和定庵韵·其二
作者：黄人
朝代：清
体裁：古风

琐碎不成别，别来风雨期。新荷声一叶，一叶一相思。燕子归来否，鱼书去几时。银床凉似水，好梦欲遗谁。
木兰花慢
作者：黄人
朝代：清
体裁：词

问情为何物，深似海，几人沉？算麝到成尘，蚕空遗蜕，生死相寻。英雄拔山盖世，也喑哑叱咤变哀吟。何况痴男怨女，天荒地老愔愔。
沾襟，有千丝万缕系双心。总慧多福少，别长会短，欢浅愁深。无论人间天上，便一般、煮鹤与焚琴。牛女离长间岁，纯狐寡到如今。
木兰花慢
作者：黄人
朝代：清
体裁：词

问情为何物？深似海、几人沉？算麝到成尘，蚕空遗蜕，生死相寻。英雄拔山盖世，也喑喑叱吒变哀吟。何况痴男怨女，天荒地老惺惺。沾襟。有千丝万缕，系双心。总慧多福少，别长会短，欢浅愁深。无论，人间天上，便一般煮鹤与焚琴。牛女离长间岁，纯孤寡到如今。
木兰花慢·情丝
作者：黄人
朝代：清
体裁：词

忽迷离五色，无头绪、逐人飞。是肠结绦成，泪珠穿出，撩乱愁伊。心如金针暗引，把鸳鸯、倒绣相思。欢到断时难续，魂先牵去谁知？评量长短，叹漫天匝地渺无涯。便蚕尽馀生，蛛拼历劫，游散无归。纵教和云和雨，在红莲根里绿杨枝。束缚英雄无奈，鬓边也上些丝。
木兰花慢·芦花
作者：黄人
朝代：清
体裁：词

一般开与落，渔娃以外谁看？正响遍西风，千帆明灭，不是春幡。伊人欲呼何处？有小舟、撑出水天间。白露横江无际，一绳雁影初还。色香难著遣浪萍，风絮兴都阑。似快雪时晴，珠宫贝阙，加倍清寒。蓬窗篝灯拥被，尽白头、幽梦恋湖山。四面青枫红蓼，绚成秋色斓斑。
杂言
作者：黄人
朝代：清
体裁：古风

月落复出海，花残重逢春。寂寂九泉下，终古无归人。精力寄事物，血肉成沙尘。元气还两大，辗转相弥纶。上者作仙佛，下者称鬼神。冰水本一物，厚薄几微分。人心造意象，穷极终昏沦。合眼即混沌，何必经风轮。花月日以新，宇宙日以陈。努力事忠孝，爱我现在身。语言变文字，人物有定名。名物物不知，人以名相争。青史杂玉石，著作塞沧溟。下愚矜显贵，上智谈神明。坠地作裸虫，终比飞潜灵。无名无其势，逃名亦非情。百年尽人事，聊以遣吾形。名实贵相副，最贱为虚声。麟凤不适用，不见亦太平。不如宝鸡犬，为世效吠鸣。挥戈日不退，呵壁天不应。当境不惮烦，事后悟前定。何苦驱寸心，日与顽空竞。自古才智人，半犯愚公病。大力移高山，捷足走险径。究之名分内，百为无一竟。能行所无事，万象自退听。追咎年少心，错铸书生命。欲觅旧时颜，开奁问明镜。
杨花曲和随园韵·其一
作者：黄人
朝代：清
体裁：七言绝句

短长亭子短长堤，无限离情碎作泥。吊罢落花重下泪，断肠风里自东西。
杨花曲和随园韵·其七
作者：黄人
朝代：清
体裁：七言绝句

半入柔波半化云，踏青旧地更无人。风流生小难拘束，收拾天涯一段春。
杨花曲和随园韵·其三
作者：黄人
朝代：清
体裁：七言绝句

勾引诗魂欲上天，低飞又恋一溪烟。玉门关外春难到，三月尖寒要裹绵。
杨花曲和随园韵·其二
作者：黄人
朝代：清
体裁：七言绝句

长条无力绾丝缰，玉篴吹残鬓已霜。镇日东风帘不捲，残春天气十分忙。
杨花曲和随园韵·其五
作者：黄人
朝代：清
体裁：七言绝句

转徙无根怕种情，颠狂心性世犹惊。流莺叫破章台梦，雨洗风揉过一生。
杨花曲和随园韵·其六
作者：黄人
朝代：清
体裁：七言绝句

绕梁燕子话苏州，剪断深闺寸寸愁。荡子不来春渐老，满衣残雪下红楼。
杨花曲和随园韵·其四
作者：黄人
朝代：清
体裁：七言绝句

马蹄香吐绣鞋苔，薄命天生一例哀。狼籍春魂消不尽，和烟和雨扑人来。
水天远·顺风归舟出杨公塘
作者：黄人
朝代：清
体裁：词

州塘过尽，看远岫、晴云如练。笑落落孤身、萧萧行李，只有随行破砚。解事风，知归心，急送帆饱，舟飞似箭。觉两岸垂杨，几家老屋，向波中卷。消倦。想快心如此，平生初遍。叹赋阁才荒，泛槎志沮，直与鸿毛罔辨。雀可门罗，蜗思庐负，省得芒鞋生藓。饥总驱我，家山自近客心远。
水调歌头
作者：黄人
朝代：清
体裁：词

玉尘输一斛，下局定何如？造雷布雾未了，争秘幻人书。山下呼龙种草，海上骑鱼采药，谁解忆蘼芜？一钓六螯去，覆溺渺愁予。上清字，还丹诀，总无须。女娲炉底焰冷，怎怪杞人愚？不赴钧天广乐，不叙真灵位业，煮石隐匡庐。笺注混沌谱，鸡犬莫相呼。
水调歌头
作者：黄人
朝代：清
体裁：词

金篦刮银海，看透镜中花。花放红窗翠户，花落玉钩斜。只有无情明月，还照有情世界，一笑劝流霞。碧海几回首，云气渺无涯。贻汉佩，怀洛枕，泛星槎。虚无缥缈之所，别有美人家。万劫朱颜不老，那许露昙朝唏，赚去好年华。双眼即蟾魄，不受软红遮。
水调歌头·过扬子江
作者：黄人
朝代：清
体裁：词

南国美人尽，名士过江多。閒鸥冷眼相识，笑我又经过。千里鲸吞鼍吼，千载龙蟠虎踞，一去待如何？梵宇两拳石，长保此烟萝。前徒溃，北军入，后庭歌。青衣行酒收局，宁及一渔蓑。依旧烟花金粉，销尽东南王气，孤负好山河。人物风流在，禁得几淘磨！
水调歌头·过燕子矶
作者：黄人
朝代：清
体裁：词

剪断大江水，形势极嵯峨。山河几度换主，一垒镇风波。北去龙艘凤艒，西望琼花玉树，金粉杂鱼嵯。一部《廿三史》，阅历让君多。乌衣巷，卢家妇，近如何？皇孙啄死畿上，同室忍操戈。乐府红笺唱罢，结束南朝残局，日下感江河。艳迹妆台在，吾欲抱琴过。
水龙吟
作者：黄人
朝代：清
体裁：词

媵桃嫁杏年年，东风浅笑人无语。香巢乳燕，呢喃学舌，劝侬休去。箫管兰舟，无端换了，孤篷听雨。叹欢场乌合，俊游狼籍，怎偿得伤心处。说甚挥金侠少，脱乌巾、头颅如许。去年崔护，十年杜牧，当年张绪。料得天涯，青袍翠袖，大家迟暮。只裙腰草色，依然绣断、七香车路。
水龙吟·《梦观沧海》
作者：黄人
朝代：清
体裁：词

片云直载魂飞，置身似在方壶顶。琉璃世界，高寒极处，阎浮无影。采药船遥，浮槎人去，沧桑谁省？况机虚鲛室，竿投龙伯，料仙子，难高枕。回首抟天桑天黑，弄阴辉、珠宫蝉冷。鏊峰双皑，鲎帆齐折，呼号谁听？四顾茫茫，不知归宿，天鸡啼醒。问何如鸣桨，菰芦竟岁，波平风稳。
水龙吟·七夕
作者：黄人
朝代：清
体裁：词

任君巧夺天工，聘钱终古偿无计。生生世世，几番离合，何人能记？愁满银河，都教化酒，也难沉醉。笑玉槎九折，璇宫万里，总未出，情关外。渺隔碧云谁證？只盈盈、露光团泪。锦字无凭，蛛丝不断，匏瓜长系。且觅前盟，匆匆休负，秋容明媚。想今宵天上、人间儿女，大家无寐。
水龙吟·中秋
作者：黄人
朝代：清
体裁：词

几生修到团栾，丁宁风雨休轻至。良宵无价，迟迟来也，去遍容易。碧海心孤，料应怜我，伤秋情味。叹一钩缺陷，一轮美满，到堕泪，原无异。记得最高楼上，捲晶帘、有人同睇。愿化双虹，追蹑嫠蟾，诸天游戏。杯酒邀来，瓣香拜罢，欲留无计。但从容领取，清光著意，镜中眉际。
水龙吟·瓶中桂花
作者：黄人
朝代：清
体裁：词

前身曾住瑶宫，孀娥别后天香在。西风几度，蹂红躏翠，犀心无改。别有黄花，寄人篱下，和人憔悴。把情禅参透，不沾春恨，更回避，秋愁外。剪取黄金嫩蕊，试浇将、玉蜍清泪。胆小惊寒，心清闻妙，玻璃魂碎。仙佛因缘，瞿昙微笑，吴刚无寐。怕追陪及第，芙蓉镜里，侬华都坠。
沁园春 其一 美人血
作者：黄人
朝代：清
体裁：词

红汗太真，红泪灵芸，未堪比妍。记目成已久，丹诚可沥，臂盟不负，紫印犹鲜。阿措惊风，杜鹃啼月，九折柔肠彻夜煎。含贞性，尽乌江草惨，金谷花嫣。一腔愿洒郎前，恨细吐红珠病未痊。但锦囊佳句，呕心偷和，罗裙残酒，变色难湔。仙鹤伤平，守宫印艳，为写金经忍痛镌。君休舞，怕玉容误碎，獭髓空研。
沁园春 其三 美人骨
作者：黄人
朝代：清
体裁：词

琐子连环，铸就黄金，姗姗来迟。便不穿琥珀，自生雅韵，不嵌红豆，也带相思。细步香尘，灵藏舍利，修到梅花瘦不辞。浑如醉，笑妍皮里处，未免娇痴。天然秀极还奇，曾种向青莲七宝池。怎双身合化，幽情深刻，九仙空抱，病态难支。柔处疑无，称来偏重，想见丹成欲换时。扪都遍，叹骷髅红粉，结局如期。
沁园春 其二 美人泪
作者：黄人
朝代：清
体裁：词

秋水横流，银海将枯，茫茫百端。便鲛珠织恨，线穿不断，鸳壶缄怨，冰薄难乾。背后偷垂，梦中咽住，血涌柔肠痛亦拌。晴还雨，似熟梅天气，酿得些酸。一腔红晕阑干，爱带露桃腮转耐看。记定情初度，枕头作證，支颐独坐，镜影难瞒。和墨成书，捣椒洗面，染透榴巾色一般。伤心地，有秋棠满砌，湘竹千竿。
洞仙歌
作者：黄人
朝代：清
体裁：词

山头群玉，造十分春事。阑舫前身已忘未？看月明晦夜，雪满晴天，闻戒破、弥勒龛中难睡。醉侬非绿醑，透体温馨，愿作蒹葭玉长倚。俊赏属幽人，餐秀眠香，便金犊玉骢都避。叹十度，花开不归来，料旧侣黄昏，一般憔悴。
洞仙歌·和慧珠韵
作者：黄人
朝代：清
体裁：词

神州沉矣！问天公何苦？做尽伤心赚今古。剩青山一半，收拾英魂，算配得、江左梅花阁部。瘴江风浪恶，惨绿愁红，欲采芙蓉已秋暮。破碎旧山河，青骨红颜，总付与、无凭气数。正此际、重看劫灰燃，有壮士耨锄，美人桴鼓。
浣溪纱
作者：黄人
朝代：清
体裁：词

偷验红痕玉臂寒，钏声入袖炙荀兰，欠伸不定骨珊珊。千手佛香摊掌嗅，十眉月样并肩看，买花容易养花难。
浣溪纱
作者：黄人
朝代：清
体裁：词

怒马如龙过狭斜，玉庐长剑射光华，狂名流落满天涯。醉拉狗屠倾竹叶，闷寻燕子话桃花，长虹气尽暗生嗟。
浣溪纱
作者：黄人
朝代：清
体裁：词

淡月微云引梦流，强随燕子访妆楼，一生肠断是苏州。暖灸花膏医蝶病，惨匀柳黛画莺愁，相思两字要双勾。
浣溪纱
作者：黄人
朝代：清
体裁：词

玉笛难吹兔魄苏，几回搔首对清虚，浮云四塞此心孤。箫史有楼迷绿凤，琴高无路跨红鱼，沉沉夜色酿寒初。
浣溪纱
作者：黄人
朝代：清
体裁：词

草草兰盟未忍寒，愿为文簟受花眠，灯前独坐弄金钿。瘦骨难消缠臂印，枯毫常带画眉烟，亲探碧海种红珊。
浣溪纱
作者：黄人
朝代：清
体裁：词

金犊尘遥觅径难，葬花斜畔草痕斑，夜深鬼唱念家山。蝴蝶飞灰租绣陌，蟪蛄苦语唁金环，秋心飘住两眉间。
浪淘沙 其一 书愿二则
作者：黄人
朝代：清
体裁：词

小住碧城楼。霞淡云幽。万花围座不知秋。约伴绛河修禊去，若木为舟。虹带绕兰篝。罡气都柔。天风代我上帘钩。十万青腰齐仰首，第一峰头。
浪淘沙 其二 书愿二则
作者：黄人
朝代：清
体裁：词

红出五重楼。山水清幽。众香国里订春秋。游遍洞天三十六，便放归舟。香梦熨红篝。月暖风柔。写眉笔配钓诗钩。都督八洲侯万户，更不回头。
清平乐
作者：黄人
朝代：清
体裁：词

鲫鱼名士，略有濠梁意。非我非鱼浑不计。胡蝶蘧蘧醒矣。天西一抹残霞，春馀一片飞花。明月多年作伴，浮云到处为家。
湘月
作者：黄人
朝代：清
体裁：词

江山如此，有双坟碧血，雨潮白马。劲草贞松谁理会？只爱柳娇桃冶。苏小西陵，吴娘暮雨，煞费才华写。果然羊叔，不如铜爵歌者。无怪南渡诸君，朝歌夜舞，国枋奸回把。马角不如蜗角稳，愦在夫差之下。龙凤谣虚，虾蟆更断，君已无诸夏。倾西湖水，此羞终古难洒。
湘月·读《西湖志》
作者：黄人
朝代：清
体裁：词

波眸山黛，是夷光魂化，天然佳丽。桂子荷花频易主，湖水湖烟无际。人住图中，金销锅底，成就临安意。平章风月，朝庭大小谁计？梦中索取江山，杭州作汴，凤阁龙楼起。未饮黄龙来白雁，半壁一孤舟寄。湖上骑驴，山头立马，残局真无味。夕阳回望，依然一碧天水。
满庭芳·自题《倚马图》
作者：黄人
朝代：清
体裁：词

飞兔含豪，疥驼无色，一般天骨惊人。功成句里，助我起风云。却笑奚囊心血，疲驴背、直恁逡巡。骚坛上，虹芒贯月，露布又催春。芳辰叉手处，桃花映血，芳草铺茵。更探幽蹑险，不动纤尘。到此骅骝气丧，丹青在，声价休论。何日使船归去，苜蓿误鲈莼。
澄思·其一
作者：黄人
朝代：清
体裁：七言律诗

迢迢碧海独澄思，下九霜娥识面迟。百种温存酬冷落，一生慧业误情痴。横陈豆蔻倾香泽，轻薄桃花写折枝。比翼在天空设誓，罡风吹碎作游丝。
澄思·其三
作者：黄人
朝代：清
体裁：七言律诗

青袍旧泪落花蔫，怨粉啼香送少年。魂似轻云风欲坠，缘如深井雪难填。画眉颠倒长庚笔，驭气浮沉太乙莲。骏骨半销红汗湿，悬厓何忍再加鞭。
澄思·其二
作者：黄人
朝代：清
体裁：七言律诗

弹罢求凰怨玉琴，新声又奏白头吟。天生丽质关人福，世上男儿谅此心。病蝶不禁花气逼，懒鸥惯被藕丝擒。茂陵未聘先逢怒，收拾长门买赋金。
澄思·其五
作者：黄人
朝代：清
体裁：七言律诗

玉样才轻恨转加，鱼轩一顾又天涯。铸成娇贵千金价，羞入寻常百姓家。忍为微嫌遮耳目，爱将闲事挂心牙。美人只合姑苏住，何事匆匆返若耶。
澄思·其六
作者：黄人
朝代：清
体裁：七言律诗

惨别兰缸燄不红，寸肠煎透五更中。比肩影短当头月，半臂寒添昨夜风。玉斧只修偷药怨，金铃谁录护花功。独眠怕被衾鸳笑，遥睇双鸿度碧空。
澄思·其四
作者：黄人
朝代：清
体裁：七言律诗

冤煞东君德二三，背花惆怅对花惭。海中蜃气谁能住，山样鸳盟未易担。河汉双星侵太白，天风八面捲随蓝。同床各梦浑难觉，觅个痴人絮絮谈。
点绛唇·骑马出镇海门
作者：黄人
朝代：清

夹道长松，青骢款段穿城北。一山翠色。雉堞中间隔。远寺斜阳，金碧时明灭。人声绝。石连云迭。中有龙喷雪。
独坐和定庵韵·其一
作者：黄人
朝代：清
体裁：七言律诗

奇石当窗插翠屏，窗前云气昼冥冥。江湖满地围孤梦，风雨空堂走百灵。西子已沉吴苑沼，东方谁识汉庭星。檐头急溜声如瀑，啼鸟多情劝我听。
独坐和定庵韵·其三
作者：黄人
朝代：清
体裁：七言律诗

牙签十万列如屏，摆脱语言入杳冥。当世何人知意趣，前身疑我是精灵。怀中古镜悬孤月，舌上奇峰绣七星。绝好紫云回一曲，有谁得到广寒听。
独坐和定庵韵·其二
作者：黄人
朝代：清
体裁：七言律诗

青袍红袖满江东，草草论才眼易空。新旧怕联名士雨，雌雄偏爱庶人风。半生龙气消群底，一辈螺鬟遣客中。头上金针眉上笔，防他光怪起双虹。
独坐和定庵韵·其五
作者：黄人
朝代：清
体裁：七言律诗

虎阜烟花绕肉屏，寄身吴下气昏冥。围来湖海天都小，经过齐梁地不灵。舞市歌台惟有月，将才逸品总无星。一篇宝剑声悲壮，欲起要离念与听。
独坐和定庵韵·其六
作者：黄人
朝代：清
体裁：七言律诗

猎食茫然别海东，毫尖未展杖头空。得时群瞽方扪日，下水何神肯助风。三十年华沤影外，万千恩怨雨声中。惊人奇气终须吐，愿化云烟莫化虹。
独坐和定庵韵·其四
作者：黄人
朝代：清
体裁：七言律诗

纵声一喝水难东，腻粉柔香涤不空。再世因缘今日泪，去年门巷昨宵风。情超子夜千歌外，魂在文通两赋中。身后湖山须配享，才人龙虎美人虹。
王废基
作者：黄人
朝代：清
体裁：七言律诗

揭竿倔起白驹场，井底蛙声笑子阳。偶学钱镠归正朔，肯随刘鋹作降王。高楼劫火星云亦，深殿西风菜叶黄。窦氏蹈危君坐误，日中那许有萤光。
瑞龙吟·题《檗子填词》图，踵和清真韵
作者：黄人
朝代：清
体裁：词

金阊路，应忆罢酒篱亭，暝烟笼树。连宵秋遍芳塘，镜波尚照，云萍聚处。枉凝伫，归向嫩凉庭院，绛河当户。征鸿悄递瑶笺，发缄一笑，如闻俊语。旋梦梅花下，满衣明月，邀君同舞。从古画图溪山，词客如故。鹃红蝶绿，偷绣寒香句。还遥想，金钗泥饮，琼箫征步。卷里春来去，绿衫认取当年俊绪。休惜歌金缕。期共谱、麋城重阳风雨，试听草际，万千虫絮。
瑶台第一层·自题《银山女王》小说
作者：黄人
朝代：清
体裁：词

一劫因成千劫果，相思命最长。磁针互印，雪泥曾经，难置心旁。尽真灵慧业，也一生、只为情狂。珊瑚岛，有珠编鹣鲽，金铸鸳鸯。红香。春光闹处，蛾眉互古作沙场。人间天上，温柔世界，那得清凉？六通仙八百，一紧陀、送入迷乡。总无方，把修罗丝孔，慧剑除将。
百字令·九月六日，偕友持螯，饮城西酒楼。半醉同游西山，入吾谷看枫，复上剑门，宿严氏山居
作者：黄人
朝代：清
体裁：词

酒酣蟹饱，兴飞腾，尽挈猿俦鹤侣。出郭便惊秋色富，七尺珊瑚无数。异境天开，登高节近，更喜无风雨。笑他彭泽，南山虚望成句。悬磴直上狂吟，泉鸣谷应，要问青天去。第一峰头垂趾立，望极湖塘海浦。熊梦人遥，羊裘客在，借枕松风住。莫惊寇至，未教宾客开路。
百字令·和病鹤《伤春词》长歌韵
作者：黄人
朝代：清
体裁：词

填词佳处，葬花天、换了晓风残月。甲帐珠襦曾选梦，才向画图省识。咒鲤豪情，庖麟逸兴，仙俪应相得。镜台眉使，肯随弥剌同灭。几人故事曾闻，人天流转，只是须臾别。卷里有人呼欲出，不待潜英制石。此去西湖，幽灵来往，万一堪踪迹。再来同室，青袍残涕休雪。
百字令《题河东君像》
作者：黄人
朝代：清
体裁：词

白门无柳，剩一枝、堪压南朝金粉。修黛横波，青不展、似带随鸦遗恨。卧虎难飞，骑驴空老，不是戎装影。白头红袖，比肩笑看鸳镜。回首红豆花残，绛云烟冷，无那风流尽。歌扇舞裙，消绮业、撒手一声清磬。龙首三朝，娥眉千古，一死侬偏肯。靡芜冢在，清明插柳重省。
盆梅歌
作者：黄人
朝代：清
体裁：古风

病鹤魂销蟾魄黑，赴壑修蛇不盈尺。巡檐一笑东皇惊，隔年预借春三日。老蛟蜕骨连环连，缩作尺木穿盆天。分身九种不得化，蜿蜒各就苍苔眠。花奴运意匠，元气穷雕镌。骊珠五色结细蕊，欲开未开娇可怜。梅气老，梅年小。轻躯细骨步香尘，楚腰一尺柔难抱。一波翻出香雪海，一股割下蓬莱岛。裁云凿月天输巧，画师缩本多新稿。混沌春心生七窍，何逊林逋惊欲倒。青蛛飞去翠蛾来，冻雀啾啾争道好。红儿红欲烧，碧玉碧欲雕。一盆斜露守宫臂，一盆低摇翡翠翘。一盆颈作鸳鸯交，一盆丰容盛鬋魁其曹。别有一盆资格久，退为房老颜犹妖。书城荡荡当金屋，穷奢极欲来藏娇。奇花四枝一才子，日坐花天订花史。痴骨未鍊铜瓶铜，薄命相怜纸帐纸。桂香杏闹让人攀，愿抱寒香共生死。不调羹非真材死，不成仙不奇士。为报雄蜂雌蝶知，相赏须从未开始。梅梦沉沉催不开，梅精夜半成群来。东风第一我与尔，寒酸作态胡为哉。南枝北枝一例裁，世情冷暖休介怀。拟邀天上看春色，可惜沂公尚秀才。影如飘烟年如箭，长相思兮独不见。不见梅花魂，常见梅花面。月落参横聊自遣。寄人宇下两无聊，黄金有力青春贱。天寒日暮嗟离群，故山渺隔冰天云。此时梅妻正愁绝，双携鹤子迟夫君。野梅香，家梅怼，情浅情深岂分类。举酒浇梅梅不醉，题诗吊梅梅无泪。江北偏生驿使归，栖东赢得芳心碎。家梅瘦，野梅肥，天涯寂寂聊相依。此身不是盆中物，仙尉终当拔宅飞。
短歌行·其一
作者：黄人
朝代：清
体裁：古风

金印盘螭风钗赤，昨日摩挲今日失。男儿不仕免折腰，女子不嫁留真色。胡蜂采香虫养蓼，各抱性情不通晓。啁啾鴳崔枪榆枋，仰看青天笑鹏鸟。明月不缺安得圆，人无危苦岂忆安。南山忽平地，东海有时乾。世事如圜渺无端，莫将冰炭藏心肝。
短歌行·其七
作者：黄人
朝代：清
体裁：古风

生不作鲁先生，千金不受受盛名。亦不学张子房，安汉汉危，报韩韩亡。大儿郭汾阳，小儿李邺侯。旋乾转坤在反掌，神仙富贵重回头。衮钺一枝笔，龙蠖双银钩。持此无事不可就，丈夫未老何必愁。
短歌行·其三
作者：黄人
朝代：清
体裁：古风

骐骥不捕鼠，威凤岂司晨。英雄受寒饿，庸庸争笑人。千金坐可致，不识一丁字。著作如山期千秋，不覆酱瓿即投厕。粟不可雨鬼自泣，负盘鼓腹脉望瘠。清才浊福不相淆，君不闻与之角者去其翼。
短歌行·其九
作者：黄人
朝代：清
体裁：古风

贵极则富富极贵，贫贱天生又一类。君民皆瘦百官肥，举国若狂天亦醉。宰相一手握盘珠，公用为乘私为除。乘除不须计，一官可得十倍利。铜山高无巅，平地登青天。厮养作监司，纨裤举孝廉，文章经济不值一文钱。职官志耶，陶朱书耶，抑齐人之徒耶。
短歌行·其二
作者：黄人
朝代：清
体裁：古风

虿尾悬钩蛛吐丝，天声机械无须师。晴雨可占气可望，心在腹中那得知。投厕杀戚妃，脱帻收道济。祸福只须臾，才色多遭忌。渡津毁容妆，乘夜断肢臂。塞翁得马路亡羊，象齿累身鸡断尾。止水方寸藏蛟龙，君毋犯之生雷风。
短歌行·其五
作者：黄人
朝代：清
体裁：古风

白雀置酒迷天翁，下方小儿偷六龙。南箕北斗乱无主，巍巍阊阖无人通。阴霾遍地戏灵怪，百神屏息雷霆聋。杞人忧死有谁恤，女星欲补难为功。日月天两眼，不知何物蒙。万人仰面泣，云有蚀光虫。我识两曜明未减，上下只隔云一重。愿嘘壮气成长风，顷刻一扫障翳空。鬼神正职掌，星斗安其宫。庆云甘露作衣食，四海万国瞻天容。
短歌行·其八
作者：黄人
朝代：清
体裁：古风

北方有事南方惊，大府失职请募兵。穿窬踊跃乞丐笑，慷慨争赋从军行。百日筑一堡，千日成一营。鼛鼓不须促，此间殊太平。白昼攫金索醉饱，道逢红袖争调情。小民不知虏骑侵犯作何状，但见满地貔虎形狰狞。告之天子天子不得闻，将军奇计邀恩纶。告之将军，将军逍遥河上不见人。脧削千军肥一身，即使见之不敢嗔。似言此辈为尔护田里，琐琐淫黥安足论。养狸守鸭饲以鸭，引虎驱狼虎出柙。反因外寇召内忧，只有军威无国法。屠沽封侯亦有人，执此求材材已狭。何况不谙步伐谙焚劫，扰民则勇闻敌怯。
短歌行·其六
作者：黄人
朝代：清
体裁：古风

少小慕神仙，熟诵太清篇。十洲采芝草，日夜守炉烟。火候已周丹不就，坐看鸡犬升青天。顽骨难换志愿坚，天眼下视生爱怜。遣鹤下云端，衔置药数丸，吞之清气湔肺肝。一丸为君寿，一丸加母餐。馀者搥碎散河海，冻馁枯废皆平安。
短歌行·其十
作者：黄人
朝代：清
体裁：古风

东南财赋区，寸土皆膏腴。手胼足胝不敢止，全家衣食都在此。朱符下，农夫怕。天子薄敛，官吏长价。吏如蝻，官如蝗。绅士如鼠雀，一一充其肠。八口固不饱，几粒归太仓。江海通灌输，雨赐亦时若。尊者年丰卑者恶，有田不及无田乐。豳风诗，不复作。
短歌行·其十一
作者：黄人
朝代：清
体裁：古风

刻犬能吠鸡能啼，不如自蓄真犬鸡。安步当车，晚食当肉，何必云轮与火玉。明晦定朝暮，荣落知春秋，璇玑玉衡无待求。混沌凿，新法作。人心生机械，万物受雕琢。五行之气偶然纵，一逢钳制终无用。谁能销死更制生，弄巧仍为巧所弄。君不闻道法天，天法自然。日月两轮转不息，公输之器今无传。
短歌行·其十二
作者：黄人
朝代：清
体裁：古风

吾不知心外何苦多此身，生老病死殊逼人。人不识身内何物为之心，情寇意伐不可禁。无身无所受，无心无所觉。形形色色愁不愁，杳杳冥冥乐复乐。此身接古今，此心补天地。成之固大难，去之亦不易。万物各具气，三教都有理。理与气相磨，身心随之敝。碎镜难求形，薪尽岂生火。阎浮之外皆有人，盘古以前本无我。
短歌行·其四
作者：黄人
朝代：清
体裁：古风

机上回文织更乱，对镜理发梳已断。心绪千万端，相较不可半。与君初见日，百计来诱之。朝贻同心佩，暮结连理枝。百年尚苦短，三生爱宠无尽时。名花习见不如草，君心已变妾未晓。尚持旧爱逢君嗔，拂袖另觅如花人。故人岂比新人恶，毕竟故人命太薄。不怨鸩鸟误，不恨野鹜欺。只怪当时妾无主，刚肠轻被柔情移。妾自为君守晚节，但愿新人莫如妾。红颜不作白头吟，留与千秋有情惜。
破阵子·拟稼轩壮词
作者：黄人
朝代：清
体裁：词

志壮九洲天小，恩深百战身轻。浪静鱼龙听号令，风肃鹰雕奏凯声。鳌梁鞭石成。封券同君贳酒，赐田容我归耕。湖上骑驴驴上坠，心与黄河一例清。非争麟阁名。
祝心渊望岳图
作者：黄人
朝代：清
体裁：古风

峨峨太白森渊冥，障斥乌兔东西行。绿凫丹雀足神怪，黄图操莽旃裘腥。纵二百秋衡五索，高加索山天半落。璚矛三岛亦嵚㟢，催压朔云厉廉锷。沫漂蚊负年复年，顽凶不称夸娥肩。秦绳汉检灵响寂，沦落部娄谁矜怜。炎镇烨烨风烛雄，赤熛亘古精灵钟。金庭玉柱閟神寓，具区千里相交通。下不传富媪狎戏之漴埴，上不戴㚿娲补苴之残宫。镕金煮石作热血，荡除宙壒还清空。誓将遁出日轨独辟一界海，俯视苏弥千万蚍蜉封。雁可回，龙可动，此心一寸千山重。脑电新修阿耨机，性光遍觉微生种。扁舟有客吴中来，一饮湖水心颜开。中兴耆硕尽刍狗，积薪眼底多闳才。不见衡岳面，乃见衡岳魂。魂来长夜曙，魂去明河浑。凄凄铁笛歌三变，岁岁欧刀血一尊。金翅灰飞鳌折足，玄黄野战雌龙哭。岳魂恍惚不可招，好事犹留图一幅。披图咫尺云雷生，图中变徵多新声。上元授书附灵秘，退之摇笔矜精诚。何如惨淡墨数点，神呵鬼护常嶒嵘。籧篨卧庾冰，姓名变张禄。祸斗争向人，忍垢草间伏。壁立千仞谈何易，国维再绝无人系。纷纷鼠壤饰高名，恨不风吹作平地。平地岂有回舟风，努力追随第一峰。几时爆裂坚顽壳，试叩君家老祝融。
祭诗
作者：黄人
朝代：清
体裁：古风

万户黄羊争媚灶，肺腑之恩不思报。何如料理饭颗山，自祭先生五藏庙。偶题木居士，便能祸福人，何况腕下有鬼笔有神。大儿李北海，小儿贺季真。梅花明月为前身，取精用物秋复春。岂无冥冥作主宰，满篝满车须操豚。去年诗少十欠九，今年铿锵近千首。风吹雨打硕果存，行间常有精灵守。梨枣无烦木偶雕，名山俎豆终难朽。供以文通花，酹以太白酒。一寸之烛一瓣香，真气兀然惊户牖。祭之于非想非非想之宫，一瓶丝孔里修罗通。祭之空空如下天之窟，枯髅夜拜狐狸月。祭之温柔老我之乡，天魔一舞三日香。祭之人马辟易之地，斫阵青龙腾杀气。变相七十种，开关五千年，如潭印月云在天。子孙香火乱分产，舆台奔走争执鞭。非龙非鬼，非怪非仙，列之祀典何淫焉。欲祭诗，应祭我，祭我何如祭诗妥。拾遗拔鬓为妇人，李洞铸金非正果。我难不死诗长生，骨枯肉烂心血存。但得满身尽绣白居易，绝胜青骨无灵蒋子文。他人祭我诗，不及我自祭。美人对影私自怜，名将图形心犹厉。以人祀人人不经，以诗祭诗诗更灵。祧宋尊唐似忘本，郊韩配杜亦近名。兴到偶然作奇举，馨香上达天休惊。江西鼻祖九京起，一笑血食有人矣。
离亭燕·过鹦鹉楼，玉娟出遗挂相示，并商移厝事，感赋
作者：黄人
朝代：清
体裁：词

明月梅花清影，流水桃花薄命。一霎成烟乘雾去，要自无关春病。是耶抑非耶？总算鸳肩重并。事后思伊还幸，人力终难天胜。多谢云英能慰我，莫汝一杯新茗。剩小小香坟，还被风穿潮打。
绮寮怨
作者：黄人
朝代：清
体裁：词

世态黄梅天气，乍晴还乍阴。但准备、尊俎烟花，更休问、钟鼎山林。忻逢好天良夜，中年感、忍俊仍不禁。怕番风、渐渐吹残，春归速、落红门外深。独自抱焦尾琴，兰房白雪，知音毕竟难寻。何处登临，芳草远，夕阳沉。闲鸥依然相识，算未改、旧盟心。昂头一吟，惊明月梦醒，天际音。
自题书室联
作者：黄人
朝代：清
体裁：联

黑铁脔神州，盘古留魂三万里；黄金开鬼市，尊庐作祟五千年。
舟中望虞山作歌
作者：黄人
朝代：清

虞山如牛终古眠，倔强不受秦王鞭。白云压背梦未醒，懒驮老子登青天。狂生家在山之边，日与猿鸟相周旋。少年意气如雷颠，缒幽凿险常独前。左摩七星顶，右拍维摩肩。有时夜半凌绝壁，一枝铁笛叫破芙蓉烟。寸管蛟跳舞，双袖鹤蹁跹。磨剑剑矗石，弄珠珠喷泉。西俯具区东沧海，千岩万岫一气相连。有如珊瑚出水发光怪，又若诸天游戏随意浮青莲。青莲不可采，巨浸将成田。造化怒我清福太求全，驱之出门年复年。林壑无主我常客，埋头尘海殊堪怜。山中同伴几谪仙，随风坠落相后先。钓台一竿已抛撇，虎溪三笑空俄延。惊人奇句千百篇，烟云失色苍苔镌。别山无一语，买山无一钱。归舟却喜与山遇，黛痕一抹侵珠涟。乌篷兀坐日气煎，灵孔早被浮尘填。云虫虫兮饥蝉若，风虎虎兮樯乌联。瀑布悬空不得上，榜师催发声喧阗。故人见面未许近，霞情云意添缠绵。咿哑一声交臂失，过门透色空垂涎。犹幸初平叱石石不起，应无移文来数狂生愆。虞山高眠得静便，狂生如牛还受尘缰牵。火迫即墨邑，风走太史迁。何时对月息残喘，一蓑一笠归卧山之巅。
舟中望虞山作歌
作者：黄人
朝代：清
体裁：古风

虞山如牛终古眠，倔强不受秦王鞭。白云压背梦未醒，懒驮老子登青天。狂生家在山之边，日与猿鸟相周旋。少年意气如雷颠，缒幽凿险常独前。左摩七星顶，右拍维摩肩。有时夜半凌绝壁，一枝铁篴叫破芙蓉烟。寸管蛟跳舞，双袖鹤翩跹。磨剑剑矗石，弄珠珠喷泉。西俯具区东沧海，千岩万岫一气相钩连。有如珊瑚出水发光怪，又若诸天游戏随意浮青莲。青莲不可来，巨浸将成田。造化怒我清福太求全，驱之出门年复年。林壑无主我常客，埋头尘海殊堪怜。山中同伴几谪仙，随风坠落相淩先。钓台一竿已抛撇，虎溪三笑空俄延。惊人奇句千百篇，烟云失色苍苔镌。别山无一语，买路无一钱。归舟却喜与山遇，黛痕一抹侵珠涟。乌篷兀坐日气煎，灵孔早被浮埃填。云虫虫兮饥蝉苦，风虎虎兮樯乌联。瀑布悬空不得上，榜师催发声喧阗。故人见面未许近，霞情云意添缠绵。咿哑一声交臂失，过门秀色空垂涎。犹幸初平叱石石不起，应无移文来数狂生愆。虞山高眠得静便，狂生如牛还受尘缰牵。火迫即墨邑，风走太史迁。何时对月息残喘，一蓑一笠归卧山之颠。
花王馆偶作·其一
作者：黄人
朝代：清
体裁：七言律诗

寓公一席据苏台，春水扁舟挟伴来。寒士最宜依冷宦，常情未免惜奇才。洗尘雨至随人到，隔岁花迟待我开。不尽居停悬榻意，试灯风里尺书裁。
花王馆偶作·其七
作者：黄人
朝代：清
体裁：七言律诗

室如太古静无埃，半作行窝半债台。笑傲春光原是福，应酬世事转需才。图书粗备中人产，花鸟天生著述才。投辖旧怀成闭户，除将风月不容来。
花王馆偶作·其三
作者：黄人
朝代：清
体裁：七言律诗

为谁辛苦耐风尘，道我情痴恐不真。铁石心肠聊作赋，齑盐面目太憎人。清江桃叶何年约，如月梅花几世身。王去座中留上客，敢将琴语寄怀春。
花王馆偶作·其二
作者：黄人
朝代：清
体裁：七言律诗

笔花委地砚无田，画饼虚名值几钱。冷梦半床鸡弄晓，乡愁满眼雁横天。作文未送揶揄鬼，识字难为懵懂仙。鸡鹜馀粮非所计，埋头自舐蠹鱼涎。
花王馆偶作·其五
作者：黄人
朝代：清
体裁：七言律诗

文坛三兆久韬戈，攘臂重攀甲乙科。几度秋风仍故我，一场春梦渐成婆。无双才气随金尽，有限精神受墨磨。韩衮颜标名籍籍，谁抛血泪吊方罗。
花王馆偶作·其八
作者：黄人
朝代：清
体裁：七言律诗

居然浊世自翩翩，玉立机云恰并肩。马老颇惭先路引，燕栖深爱主人贤。书如汲井须穷底，文似登山必极颠。我已蹉跎成散木，相期努力答韶年。
花王馆偶作·其六
作者：黄人
朝代：清
体裁：七言律诗

名心未老已颓唐，肘后难书役鬼方。画墁功夫空觅食，随身竿木且登场。悬门虚拟千金价，陷阵惟馀半段长。七步八叉惭少作，久无好梦到江郎。
花王馆偶作·其四
作者：黄人
朝代：清
体裁：七言律诗

匏系萍浮去住轻，蓿盘莲幕两无名。猪肝自作平生累，虎背何妨款段行。苏二肚皮时不合，陈遵姓字座空惊。垂杨本是风流树，未肯邮亭管送迎。
花非花
作者：黄人
朝代：清
体裁：词

花怜花，月窥月。颊畔消，眉上缺。云磨素魄自然圆，春入情根随地出。
莺啼序·仍和梦窗韵
作者：黄人
朝代：清
体裁：词

书生本非崔护，却桃花对户。问从古、多少朱颜，几个无伤迟暮？未消受、红骄紫宠，东风已绿成荫树。更何人珍惜，从前颂椒吟絮。暗忆年时，陌上一顾，恍看花隔雾。正无赖、携酒狂吟，蕙心便吐芳素。胜旗亭、双鬟赌唱，恍油壁、西陵金缕。似双鸾，赓和桐阴，任惊鸥鹭。黄昏风定，绛蜡花开，迟红拂入旅。只互诉、断肠身世，落魄生涯，静对林风，不沾花雨。情长夜短，心留身去，淩波来往偏跳脱，要无须、打桨浮槎渡。人天会暂，惊鸿一霎翩飞，爪印尚在荃土。蛾眉况谇，雁足浮沉，但补萝衣苧。叹我亦、青袍如草，饱受风霜，伏骥空悲，听鸡慵舞。镜潮休说，杜郎薄幸，知音万劫难重遇，尽牢骚休碎瑶琴柱。天然名士倾城，福命难修，问卿悟否？
莺啼序·和梦窗韵
作者：黄人
朝代：清
体裁：词

山河扫清再孕，警霜蟾闭户。伫遥想、遗佩人来，碧汉休恐迟暮。渺千里、登楼极目，来风已满晴川树。把攀残青柳，吹成半天浓絮。俊吕芳郊，纵辔挟弹，遂红尘紫雾。卸葺毳都换春衣，几家霜剪裁素。蝶成团、金泥渗袖，燕寻垒、红丝缠缕。踏青归，重订鸳盟，挈鸥携鹭。侬华无限，小劫旋生，好春似逆旅。恨只恨绿章如戏，丝旆无力，渐渐浮云，酿成淫雨。红鹃啼血，黄鹂惊梦，燕支金粉都狼籍，更横江、蜃气无人渡。香天锦地，谁怜费尽春工，化作冷烟芜土。伤高病洒，怅怅离群，断故情缟素。只悄对、金凫冷焰，铁马惊飙，曼衍鱼龙，登场墉舞。虫沙满地，鸿翱盈泽，黄金销尽还觅醉，听当筵、剑响铿庭柱。凭谁为、问东君，恁样春光，有无主否？
萤
作者：黄人
朝代：清
体裁：五言律诗

芳草春魂化，空床夜色深。能将明自照，不与月同沉。冤染三年血，愁添万里心。似闻新战垒，燐火泣天阴。
虞山高和仲则衡山高韵寄如南
作者：黄人
朝代：清
体裁：古风

虞山高，琴水深，征人之泪故人心。乡关咫尺飞不去，胸中抑塞难为吟。吟不成，思更苦，黑雾遮山潮寒浦。长洲苑里生莽萧，真娘墓上狐狸嗥。俯不闻春风弦歌之雅韵，仰不见祃旗插剑之高标。蜡屐生尘游侣远，山水有灵应讥嗷。虞山东去大江水，触想君情殊未已。才人失意多如此，飘泊尘中犹幸耳。金箫玉管欢未停，吾歌愁苦谁能听。同调落落无几人，忧如相约乐不均。不如淋漓热血报知己，拔剑笑唤要离魂。山高水深尚隔绝，烈士埋骨三千春。还将琴河酿酒峰作笔，沉醉题诗来寄君。
虞美人 其一 蝴蝶二则
作者：黄人
朝代：清
体裁：词

梦中身世狂行径，飞宿曾无定。游蜂争妒楚宫腰，莫趁郎当舞袖向人飘。香风吹遍春驹去，钗扇多离聚。罗浮双茧亦成空，收拾零金剩粉幻芳丛。
虞美人 其二 蝴蝶二则
作者：黄人
朝代：清
体裁：词

徘徊顾影寻春径，日午风初定。断肠儿女唱弓腰，不辨游丝飞絮一齐飘。无情忍背残枝去，花落还成聚。画裙灰冷锦屏空，相伴寒萤衰草一丛丛。
虞美人·白洋纱梅花帐
作者：黄人
朝代：清
体裁：词

清如雪里高眠客。遥倚屏山碧。惊寒鹦鹉唤人时，疑是罗浮翠羽、在横枝。鲛绡不用熏龙麝。并谢银钩挂。风欺霜压未曾经，只问何时阴绿、子青青。
蚊
作者：黄人
朝代：清
体裁：五言律诗

乘隙辄操戈，防闲奈尔何。膏腴随意割，口腹累人多。止棘蝇输毒，眠香蝶被诃。乾坤多草泽，无计馘么么。
蛾
作者：黄人
朝代：清
体裁：五言律诗

真是可怜虫，偏持下策攻。争光魑魅笑，向火乞儿穷。麦秀前生梦，兰膏昨夜风。玉钗恩未报，工到热场中。
蜰虫
作者：黄人
朝代：清
体裁：五言律诗

阴贼岂胜防，篝灯大索忙。微躯经夏瘦，无梦觉更长。臭味何堪尔，锋铓却善藏。有谁关痛痒，一月罢重香。
蝉和骆丞韵
作者：黄人
朝代：清
体裁：五言律诗

盛夏熏风缓，天涯树色深。偶留尘世蜕，肯伏草间吟。身隐螳空怒，声高鸟尽沉。骄阳正当午，独抱早秋心。
被花恼·题《化为蝴蝶甘同梦》图
作者：黄人
朝代：清
体裁：词

千金一刻不须筹，花天夜长无晓。恣意寻欢尚嫌少。罗裙密裹，金刀笑赠，梦好何须觉。花底活，茧同功，万方仪态容成照。同穴忆青陵，岁岁红心长香草。气融金粉，乡住温柔，不许纨风到。笑无情漆吏鼓盆歌，也偷化、蘧蘧遣恼。凤五色，并宿罗浮仙不老。
被花恼·题《愿作鸳鸯不羡仙》图
作者：黄人
朝代：清
体裁：词

琼宵一日抵千年，修夜沉沉难晓。积恨偏多计欢少。黄姑久别，素娥永寡，角枕长孤觉。槎不渡，镜空磨，总无比翼来相照。天上少良俦，惯向人间拾芳草。餐莲愿谪，写韵甘贫，不入相思到。叹青鸾白凤易飘零，只西蝶、东鹣免烦恼。绮梦稳，并蒂莲房偕子老。
西子妆慢·题壬子花朝
作者：黄人
朝代：清
体裁：词

元日乍喧，信风忽峭，恼杀寻盟儿女。中山一醉不成春，更谁怜万红心苦。春原眷汝，总受尽蜂欺蝶误。又黄鹂隔树惊人睡，魂销何许？金阊路，水冷桃花，渐渐兰桡渡。几家空绣踏青鞋，只冷伴三秋纨素。浮云处处，恐断送韶光百五。愿东君，及早添长命缕。
观我四首·其一
作者：黄人
朝代：清
体裁：七言律诗

子天丑地例初开，块肉呱然只解哀。从此世间添个我，不知何处送将来。千年黄土重翻样，九转丹宫别结胎。拟向空王通宿命，个中经过几轮回。
观我四首·其三
作者：黄人
朝代：清
体裁：七言律诗

三虫毁舍鬼飞符，难叩天阍谒九巫。太素气衰魔力大，玄黄血战梦魂孤。洪炉造化真儿戏，定案陈因似罪孥。饭颗山头生太瘦，髑髅奇句觅来无。
观我四首·其二
作者：黄人
朝代：清
体裁：七言律诗

壮心已死气犹生，落日桃花亦有情。卷里姓名今似古，镜中面目我怜卿。鸡窠小住年年缩，牛磨重寻步步惊。未得成精偏作贼，子孙满眼债难清。
观我四首·其四
作者：黄人
朝代：清
体裁：七言律诗

寸心难餍易收场，荡涤尘缘第一方。七日是谁开混沌，一关从此画阴阳。追思来路原无物，倘有遮须尚有王。十二万年人似蚁，槐根酒醒总苍茫。
角招·春阴连日，乍寒乍暖，戏作闺语
作者：黄人
朝代：清
体裁：词

昼长暝。帘前但有鸩声，绝少蜂影。万花都睡静，一树雪梨，墙角孤迥。愁蛾懒整。且独自、商量窥镜。瘦减非关春病，只冷落小红楼，久无人同凭。休省。敞轩话雨，回廊拜月，变作深山径。绿鹦喑怕打，悄看空梁，香泥污帧。天终不醒，尽旧恨、新愁交迸。觉夜长还日永。更衣要、备三时，温凉冷。
解语花·花泪，从草窗
作者：黄人
朝代：清
体裁：词

湘痕悒露，蜀魄飘烟，悲深欲啼反寂。一绉秋波，便铜盘铅化、玉壶冰湿。霞红依约，偏洗出、销魂靓色。算费尽莺调燕劝，肠痛难留得。工啼非逞侧媚，风雨薄倖，憔悴恐端的。绛蜡分明照阑干，忍把斛珠狼籍。凝成瑟瑟，鸳枕厌见鲛帕窄。正觉晾乾还暗滴，空对斜阳立。
解语花·花魂，从清真
作者：黄人
朝代：清
体裁：词

长埋玉蜕，未死香心，看去真如雾。驭风来也，呼欲出、向我凝颦如语。端详休误，怕惊散、遽归黄土。依旧是、梦里行云，未化高唐雨。非霭非烟难驻。尽骚招香返，宵滓殊路。海山楼阁仙无数，到底贮娇何处？誓等他、天上春回，青帝须为主。
论文·其一
作者：黄人
朝代：清
体裁：七言绝句

议论如山抵死争，几人能不愧虚生。白头漆室多情甚，苦画新蛾教后生。
论文·其七
作者：黄人
朝代：清
体裁：七言绝句

不辞险阻辟蚕丛，依样葫芦画太工。紫凤天吴君莫笑，可怜无数应声虫。
论文·其三
作者：黄人
朝代：清
体裁：七言绝句

靡靡新声总可怜，偶闻古乐辄思眠。删诗手笔非无意，订定关雎第一篇。
论文·其九
作者：黄人
朝代：清
体裁：七言绝句

制锦还宜子细看，美人臂好莫登盘。黄钟大吕声原正，移奏房中惨不欢。
论文·其二
作者：黄人
朝代：清
体裁：七言绝句

面壁藏神不计年，不成佛果不成仙。淮南多少閒鸡犬，舐得残丹尽上天。
论文·其二十
作者：黄人
朝代：清
体裁：七言绝句

摩挲敝帚泪纷纷，后世何人定我文。自赏自评终痛快，胜他古鬼唱秋坟。
论文·其五
作者：黄人
朝代：清
体裁：七言绝句

兔园册子字模糊，点鬼文坛莫敢乌。赵括将门还败绩，如何临阵读阴符。
论文·其八
作者：黄人
朝代：清
体裁：七言绝句

正宗两宗拙能藏，压倒奇才不能狂。解道葵邱非盛事，宋襄徐偃尽称王。
论文·其六
作者：黄人
朝代：清
体裁：七言绝句

磨铁工夫百鍊思，古今能得几生知。西来第一光明谛，只在花香果熟时。
论文·其十
作者：黄人
朝代：清
体裁：七言绝句

气充词沛更心虚，万事还宜惜有馀。陆海潘江潮落处，更无滴水傲沟渠。
论文·其十一
作者：黄人
朝代：清
体裁：七言绝句

一篇传世任褒弹，笔是天风意是澜。目送手挥常独往，知音容易赏心难。
论文·其十七
作者：黄人
朝代：清
体裁：七言绝句

收成半部业堪誇，黄老申韩实亦赊。后代枣梨千万种，不能结子只开花。
论文·其十三
作者：黄人
朝代：清
体裁：七言绝句

花要多培叶要删，花如少叶又嫌单。老僧寸铁虽然利，不及如来指一弹。
论文·其十二
作者：黄人
朝代：清
体裁：七言绝句

耳目超然万象融，托身须在最高峰。挂书牛角家风在，若长田间气便庸。
论文·其十五
作者：黄人
朝代：清
体裁：七言绝句

文妖诗鬼尽争锋，苑症难医只有庸。留得乾坤真气在，三春小草厌枯松。
论文·其十八
作者：黄人
朝代：清
体裁：七言绝句

精神不异貌难同，有意为奇未必工。牛首蛇身人吓走，应无俎豆拜羲农。
论文·其十六
作者：黄人
朝代：清
体裁：七言绝句

一顶儒巾气味馊，也来捉笔学韩欧。程朱门户重儓好，何苦文场硬出头。
论文·其十四
作者：黄人
朝代：清
体裁：七言绝句

蓼苦饴甘嗜各偏，精思快语总由天。滕王一赋堪千古，不信研都要十年。
论文·其四
作者：黄人
朝代：清
体裁：七言绝句

万注千笺说不穿，古今文义判山川。九原若见时贤集，只恐前人亦惘然。
论诗·其一
作者：黄人
朝代：清
体裁：七言绝句

兀坐长鲸挽逆流，龙门太小不能收。斗牛剑气无人识，埋没丰城二百秋。
论诗·其七
作者：黄人
朝代：清
体裁：七言绝句

猛火烧天霹雳鸣，深山大泽聚精灵。筝琶空秽人间耳，爱取三郎羯鼓听。
论诗·其三
作者：黄人
朝代：清
体裁：七言绝句

吞声野老意如何，南海明珠化泪多。逐鹿中原无赤帝，真王反让老夫佗。
论诗·其九
作者：黄人
朝代：清
体裁：七言绝句

红日三更海气青，珠宫贝阙滉珑玲。幽灵来往疑无路，那许寻常屐齿经。
论诗·其二
作者：黄人
朝代：清
体裁：七言绝句

换羽移宫海水枯，云璈一曲世间无。天孙谪嫁知无奈，长抱支机忆故夫。
论诗·其五
作者：黄人
朝代：清
体裁：七言绝句

金翅盘空斫水开，柳州而后又生才。琴河剑石无奇气，谪到穷边觅句来。
论诗·其八
作者：黄人
朝代：清
体裁：七言绝句

蹀躞龙媒困束刍，千金有价骨难枯。七雄十国纵横甚，正统天教属匹夫。
论诗·其六
作者：黄人
朝代：清
体裁：七言绝句

种玉烧银智力殚，一时鼎足据骚坛。莫持小果轻调吻，修到神通亦大难。
论诗·其十
作者：黄人
朝代：清
体裁：七言绝句

才人慧业美人风，玉树金荃尚欠工。雪满溪山寒澈骨，回头忽见万花红。
论诗·其十一
作者：黄人
朝代：清
体裁：七言绝句

宦海风波笔底开，十年强项赋归来。燕园一片无情石，想见平生磊落才。
论诗·其十三
作者：黄人
朝代：清
体裁：七言绝句

经笥便便笔自奇，回肠荡气此声希。砚池一勺研朱水，中有神龙破壁飞。
论诗·其十二
作者：黄人
朝代：清
体裁：七言绝句

派出长空色过之，奇花无数绕蟉枝。邺侯自抱飞仙骨，不作姚黄魏紫诗。
论诗·其十五
作者：黄人
朝代：清
体裁：七言绝句

惊才绝艳世谁知，推倒何论彼一时。五十年来殊少见，秋波临去尚相思。
论诗·其十六
作者：黄人
朝代：清
体裁：七言绝句

柔脂腻粉荡成尘，花底秋蟾冷逼人。闻道玉楼重被谪，锦囊偶现女儿身。
论诗·其十四
作者：黄人
朝代：清
体裁：七言绝句

妃青俪白运金梭，才果能真不患多。多少蹄涔誇暴涨，横流未敢议东坡。
论诗·其四
作者：黄人
朝代：清
体裁：七言绝句

火青气紫鼓洪炉，字字真金鍊不枯。西子一颦原绝代，邻姬爱斗十眉图。
诡词
作者：黄人
朝代：清
体裁：古风

土阶茅茨，许由逃之。璇室瑶台，征诛兵来。孔子绝粮，子贡赁殖。武叔誉青，嫌蓝无色。朝歌散财壶浆迎，齐桓鱼盐称。盟主十万贯，神通五百万。列卿无财，不可以为悦，断章取义殊动听。鸾凤憔悴，青蚨为瑞。伦常败坏，家兄自贵。郊社何灵，有神罚锾不问贫无罪。请君一登铜山颠，鸡犬生天。嫫厉争妍，盗蹠长年。盲聋变娄旷，蹻蹠呼圣贤。楦麟土狗才如仙，君不见中规中矩方圆象，偌大乾坤尺一钱。
误市俚言·其一
作者：黄人
朝代：清
体裁：七言绝句

六代烟花霸业空，风流衣钵接吴宫。延陵观乐真多事，何处携来郑卫风。
误市俚言·其七
作者：黄人
朝代：清
体裁：七言绝句

转绿回黄眼倦抬，扫除积习愧无才。泉明偶有闲情赋，不向无衣国里来。
误市俚言·其三
作者：黄人
朝代：清
体裁：七言绝句

欲借鸣蛙问仕途，公馀多半弄樗蒲。昨宵决牍殊风厉，三木囊头惊博徒。
误市俚言·其二
作者：黄人
朝代：清
体裁：七言绝句

弄粉调脂镇日忙，不知何物是蚕桑。妆成争向门前立，调笑谁家白面郎。
误市俚言·其五
作者：黄人
朝代：清
体裁：七言绝句

舆马辉煌起路尘，科名官爵更惊人。莫嫌婚葬多虚僭，当世金多即缙绅。
误市俚言·其六
作者：黄人
朝代：清
体裁：七言绝句

骨董如山到处陈，受人欺后更欺人。笑予好古非无癖，雅爱青天有两轮。
误市俚言·其四
作者：黄人
朝代：清
体裁：七言绝句

弹词评话让姑苏，麻柳髡黄技更殊。茶碧灯红围四座，圜桥听讲一人无。